黑痣部夫黑痣者，若山之生林木，地之出堆阜。山有美质，则生善木以显其秀；地积污土，则长恶阜以文其浊。是以万物之理，无所不然。古人之有美质也，则生奇痣以新其贵；生有浊质，则生恶痣以表其贱。故汉高祖左股有七十二黑子，则见帝王之瑞相也。凡黑痣生于显处者多凶，生于隐暗之中者多吉。故生于面者，皆不利也。黑痣其色黑如墨，赤如朱，善也。带赤色者主口舌斗竞；带白色者，主忧刑；带黄色者，主遗忘失脱。此文理之辨相也。头面黑痣生发中者主富寿，近上者尤猛贵。额上有七星黑者，主大贵。天中主妨父，天庭主妨母，司空妨父母。印堂心主贵，两耳轮上主富，耳内主寿，颐上主财。眼胲上主作贼，山根上主克害，山根下主兵死，鼻侧主病苦死。目上穷困多，眉中主富寿，唇上主吉利，鼻头主妨害刀厄，鼻梁主蹇滞。人中主求妇易，口侧聚财难，口中主酒食，舌上主虚言，唇下主破财，口角主失职，承浆主醉死，左厢主横死。高广主亲妨克，阳尺主客死，辅角主病死，边地主外死，转角主贫下，山林主虫伤。虎角主军门，劫门主弓箭死，青路主客道死。太阳主妇吉，鱼尾主井亡，奸门主刀杀，天中主水厄，元中主清慎，夫左主丧妻。长男主克长子，中男主克中儿，次男主克次儿。金匮主破散，书上无主职，学堂主无学，命门主火厄。仆使主为贱，婴门主饥寒，小吏主贫薄，中堂主克妻，外宅主无屋，奴婢妨奴。双坑堑主落崖，陂池主溺水，匮上主客亡，三阳主缢死，盗部主奸窃，两厨主乏食，祖宅主移屋。大海主水厄，年上主贫困，地角主少田宅，牢狱主刑厄之灾也。男儿贵格眼势入天仓，眉清目更长。准圆年寿起，法令贯颐堂。两眉过耳耸，唇丹口四方。承浆朝地角，色正见神光。起背如披甲，眉清额又方。官高名四海。万古播忠良。又云：眉为华盖眼为星，华盖高兮眼贵明。地势朝天乘步稳，必当年少作公卿。两府格额广而平，天庭不陷，鼻隆而直，地阔不尖。瘦人有肩背，肥人神愈清。边广地广，龙骨与虎骨相成。肉光滑，眉秀轻完满。兰台廷尉分明，耳贴肉而生，分明为五岳朝正。口旁有肉起，不论肥瘦，天仓不陷。骨隆而肉称，色正而光，声不论大小，清圆不破。肩隆有背有胸，上长下短，手足龙虎相吞。目不论大小，神藏不露，眼囊大而藏睛。神贵不乱，厚而不俗，坐稳行轻。此乃两府格也。两制格瘦人额广，肥人额平。色正肉滑，发细鬓清。目藏神而远，天仓不陷，鼻隆而直，地角不尖，瘦人肩背厚，肥人神愈清。边广地广，龙骨与虎骨相成。君臣相称，耳耸金匮平。眉轻清秀，色正而明。正郎格瘦人色正，肥人不俗，精神隐藏，鼻直口方，肩背丰隆。瘦人肩背不寒，肥人骨肉相称，举止自重。员郎格面目神藏而远，额方骨耸，金匮方平。瘦人肩背不寒，肥人骨肉相称，举止贵气自重。男豪富耳耸天兼长，眉疏口四方。背隆如负物，胸起似昂藏。鼻直兼圆准，色老辅神光。二阳成不陷，颧骨插天仓。手足如绵软，双绦寿带长。不唯身主富，更定子孙昌。长寿禄耳耸势兼长，眉清口四方。额方分日月，眼下露神光。鼻直兼圆准，颐方法令长。脑圆成玉枕，地角辅承浆。牛项兼鹳目，肩隆井灶藏。骨刚过上寿，清德寿无疆。夭寿眉促又相连，唇轻额又尖。鼻低横有骨，头细却无肩。眼露还无寿，形寒不老年。额亏边地窄，轮反而朝前。色嫩兼生火，声焦命岂延。眼光浮泛露，三十入黄泉。先贱后贵额小初年滞，神清色且牢。气寒神自远，势怯意偏豪。光额终成器，颐完禄位高。色黄虽未发，五岳已相朝。莫道多迍滞，逢时自发苗。不唯官禄位，财帛自相招。先富后贫额广荣初岁，神清色不牢。鼻高无脸骨，肉薄起声焦。掌厚还筋露，脐深耳不朝。背虽如负物。胸薄不生毫。色嫩初生好，中年祸必招。君看今已富，终主自萧条。四相不露眼睛露，黑白分明不为露。鼻露窍，山根正不为露。口露齿，唇不褰不为露。耳反轮，贴肉生不为露。又云：一露二露，有裩无裤。露齿结喉，身不自由。鹭鸶类鹤，终是不足。更看骨法形气决之。（余与前同）三停上停长者大吉昌，中停长者近君王。下停长者皆庸俗，远走他方主不良。又云：身三停相称及上下匀调，则为富贵之人也。上长下短，背耸三山，则为公卿之位。上短下长，腰身怯薄，一生奔波，贫苦之辈矣。五大五大之形：一头大，二眼大，三腹大，四耳大，五口大。五大者，须得生成无缺陷，则主富寿矣。或头大而无角，眼大而昏浊，腹大而不圆垂，耳大而无轮廓，口大而唇薄，则反主贫贱也。八大八大者：眼虽大，昏且浊；鼻虽大，梁柱弱；口虽大，两垂角；耳虽大，门孔薄；头虽大，无骨著；声虽大，宫商亏；面虽大，薄却皮；身虽大，停不齐。以上八者，如不相应，则反为贫贱之人也。五小五小之形：一头小，二眼小，三腹小，四耳小，五口小。若五者端正无缺陷，而俱小者，乃贵相也。其或三四小而一二大，则主贫贱。若夫头小而有角，眼小而清秀，腹小而圆垂，耳小而轮廓成，口小而唇齿正，反为贵人也。八小眼虽小，秀且长；鼻虽小，梁柱直；口虽小，棱且方；耳虽小，坚且圆；头虽小，平且正；声虽小，宫且高；面虽小，清且朝；身岁小，正且齐。以上八者，有如相应端美，则为富贵之人也。六贱六贱者：额角缺陷、天中薄下为一贱，背胸俱薄为二贱，音声雌散为三贱，耳日斜视为四贱，鼻曲低塌为五贱，目无光彩为六贱。有此六贱者，主为供役也。六极六极者：身大头小为一极，男主妨妇，女主妨夫；额狭而小为二极，不得父母之力；目小为三极，主无见识，又主不得朋友力；耳小为四极，主寿命短促；鼻小为五极，主无爵禄，有官亦多失位；口小为六极，主饥寒。犯此六极者，乃寒贱之人也。六恶六恶者：一曰羊睛直视，主性不仁，常怀毒害；二曰唇不掩齿，主性不和，难共交往；三曰结喉，主妨妻杀子，多招灾厄；四曰头小，主贫而夭；五曰三停不正，主贫而贱；六曰定立如走，主奔波寒苦。有此六恶，不可与同处矣。男克子孙两眼如离舍，唇褰鼻准尖。发粗眉又重，骨弱下垂肩。车立如寒势，头低步纵前。三阳低小小，妻室愈难全。色嫩多财破，声雌没谷田。六亲难偶合，晚岁定孤眠。相无兄弟耳反家门破，颐尖兄弟孤。假饶三两个，譬似不如无。孤独无妻人生孤独相何如，骨颊高兮气不和。更兼鱼尾枯无肉，妻中似有磨。带杀格两眼如狼目，眉昂势似侵。神凶兼外射，笑语却生嗔。举止如鹰坐，戈钺生掌纹。色轻兼带火，声大返雌音。鼻准尖无信，斜窥定有刑。须知三角眼，法死不须论。辨美恶有二十头虽圆，折腰肢。额虽广，尖却颐。骨虽峻，皮却粗。鼻虽厚，梁柱低。发虽黑，粗且浓。眼虽长，眉且蹙。背虽隆，手如枝。胸虽阔，背成坑。舌虽红，口吹火。唇虽方，齿不齐。腰虽厚，行如驰。脚虽厚，粗无纹。身虽大，声音细。面虽白，身粗黑。肉虽丰，结却喉。面虽短，眼却长。气虽清，行步欹。语虽和，神似痴。色虽明，视东西。坐虽正，食淋漓。行止二十种，皆有折除，恶善相杂。若失相者，或富则夭，或寿则贫，或贵则贫，或先富后贫，或先贵后贱，宜精察而裁之。女子相一阴一阳，其道不可乱；一刚一柔，其道不可易，确然处乎上者，天也；颓然处乎下者，地也。天以刚健为道，地以柔和为德，是天地之常仪，乾坤之大理也。且人之生也，禀阴禀阳，分柔分刚。男资纯阳之质也，故其体刚而用健；女受纯阴之形也，故其体柔而用弱。若夫男子者，形反柔而懦，性反雌而弱；女人者，形反刚而勇，性反雄而暴，皆非得中正和平之美，是得差忒郁勃之气也。故女体性柔和，仪貌秀媚者，富贵贞洁之良；心性刚暴，形质雄恶者，贫贱凶灾之兆也。略举此，见女人之大概也。女人九善头圆额平，为一善。骨细肉滑，为二善。发黑唇红，为三善。眼大眉秀，为四善。指纤掌软，纹如乱丝，为五善。语声小圆，清如流泉，为六善。笑不见睛，口不见齿，为七善。行步详缓，坐卧端雅，为八善。神气清媚，皮肤香洁，为九善。女人有此九善，为邑封之贵也。女人九恶蝇面为一恶，主妨夫。结喉为二恶，主招横祸。蓬头为三恶，主下贱。蛇行雀步为四恶，主贫贱。眉逆而交为五恶，主穷下妨克。鼻上生勾纹为六恶，主妨克招厄。目露四白为七恶，主毒害凶狡。雄声为八恶，主刚暴再嫁。旋毛生鬓为九恶，主顽贱克子。女人有此九恶，不可同居矣。女人贵贤部龙角纤纤细起，直入发际者，后妃。天中印堂有肉环起者，后妃，微者夫人。伏犀隐隐而起者，郡主。龙角、虎角、辅角隐隐皆起涉入额者，并主将帅夫人。头圆项短者，主富；额平面方者，主贵。眉长而秀者贤妇，眼秀而清者贵阁。鼻直如削者，贵而多寿；眉分八字者，性和而福。口细有棱者，令妇；舌如莲花者，淑质。唇如朱砂者，令妻；齿如石榴者，命妇。人中深又直者，多子；目下润泽者，宜儿。耳红而圆者，贵妇；耳成轮廓者，贤富。左耳厚者，先生男；右耳厚者，先生女。唇多纹理者，多子；颐生重颔者，富豪。发青黑如细丝者，贵妇；章红如绵者邑封。骨细而肉腻者，贵质；肉洁体香者，令相。性缓气柔者，福寿；神静色安者，贞洁。笑而闭目者，和美；行而详缓者，淑丽；掌中足底生黑痣者，贵而益夫；腋下乳间生旋毛者，善生贵子矣。女人贱恶部头尖者下贱，额狭者贫厄。额角有旋毛者，再嫁、恶死；额狭而发垂这，贫穷、灾祸。发卷挛及赤黄者，穷下；鬓蓬枯燥而粗硬者，厄恶。眉粗浓而逆生者，妨夫、产厄；眉薄散而头交者，重嫁、害子。目露而白者，妨夫；目深而偷视者，奸私克害。目下有壅肉者，死厄克儿；赤缕贯睛者，产难。目生三角者，凶恶；目大而平满者，淫邪。瞻视不正、瞳子横者外情；鼻陷孔露者，贫下克夫。鼻尖曲者，狠毒贫贱；人中平狭者，无子。两头额高危者，凶暴；口如吹火者，孤孀。口如一撮者，贫贱；口大而绰者，穷，当三嫁。口薄而尖者，心怀毁谤；唇薄如一字者，下贱毒性。唇起如龙嘴者，克夫恶死；唇褰齿露者，妨害寿夭。唇青香黑者，淫秽下贱；耳反而垂者，妨夫害子。目小黧黑者，命短穷困；面横生拳骨者，不良害夫；蝇生麻点者，孤穷克子。面凹而额窄者，贫下；额尖而鼻绰者，贱苦。项薄似马面者，妨夫；项长结喉者，自害。手短而指秃者，下贱贫苦；足阔而脚薄者，寒穷奔波。遍体生粗毛者，性顽孤寡；两腋下生硬毛者，身贱而下。肉粗骨硬者，一生寒贱；皮薄而气臭者，百年穷苦。声雄而大者，妨夫不良；声小而破者，无财多破也。掩口笑者外情，摇膝坐者偷滥。小狭者，无子无财；小白者，绝子绝贵。胸高臀凸者，一生为婢；腰折而项瘿者，百年孤苦。行如奔马者，妨夫下贱；行如马跳者，奔波穷。颊赤而燥者，性暴妨害；气浊而神昏者，主多灾厄。目下有罗纹者，杀夫害子；目下有立理者，孤孀无子。目上斜纹者，嫁必私逃；井灶有纹者，要必害夫。有钓理者，淫盗妨夫；有立理者，恶死。人中有横纹者，害杀夫。其余女人之相，与男无远。更以前诸男子相一一推之，贵贱吉凶，可自命矣。女富贵鼻直如悬胆，唇方口似胚芽。眉疏并眼秀，齿白更方颐。耳耸垂珠软，神和色又怡。额方分日月，体白润香肌。坐稳如山立，神严貌不卑。莫言当自贵，更主子孙奇。女贫贱额窄又高眉，唇掀口不齐。面轻身铁硬，体薄更无威。耳小垂珠浅，鬈毛鼻骨低。哭形须再嫁，鬼脸定无儿。淫光生眼角，嫉妒更奸欺。莫言今受苦，晚岁更孤凄。妇人孤独妇人眼下肉常无，不杀三夫杀两夫。见人掩口笑不断，爱逐行人半夜逋。
论形神二气未判，则一体冥寂；天地既形，则万物成体。物之有体也，则其性；人之有形也，则其神。形神相顺以成道，相资以成德。故人之生也，有形斯有神，有神斯有道。神须形而始安，形须神而始运。盖形能养血，血能养气，气能养神。是以形全则血全，血全则气全，气全则神全，两者不可不备。其或神形有余，则为有福之兆；或形神欠亏，乃为祸之基。故神足于形为贵，形过神者为贱。乍可神足而形不足，不可形足而神不足也。论形夫人之生也，禀阴阳冲和之气，地之形，受五行中正之质，为万物之灵。故头圆像天，足方像地，眼目像日月，声音像雷霆，血脉像江河，骨节像金石，鼻额像山岳，毛发像草木。天欲高而圆，地与方而厚，日月欲光明，雷霆欲震响，江河欲流畅，金石欲坚，山岳欲峻，草木欲秀。故形也，有阴阳刚柔之义，有五形正类之体。其男子也刚正雄略，乃得阳之宜也；女人也柔顺和媚，乃得阴之宜也。其形分于五行者，木形长瘦，金形方正，水形肥而圆，土形重而厚，火形赤而上尖。形正而不陷，乃五行正气。其或水火相伤，金木相犯，皆为不合之相也，多招灾祸之凶。其形龙翔海岳，凤戏丹墀，狮坐龟游，虎踞马跃，攀猿舞鹤，回牛浮雁，此皆天地之纯粹，间世之英才也。故汉高祖有龙颜之喜。《玉管》云：“卜商有堂堂之貌，唐太宗天日之表，班超则燕颔虎头，黄琬凤睛龟背。富贵之兆，故皆显著。”其寒如瘦鹭，视似羊睛，蛇行雀走，犬暴豹声，斯皆贫贱之形发也。其理浩博，非一言可尽辩也，宜精思以详之。苟无其类，则吉凶无验矣。故郭林宗观人有八法：一曰威，为尊严畏惮也。如豪鹰博物，而百鸟目惊；似怒虎投林，而百兽自惧。尽神色严，严而人所畏，则主权势也。二曰厚，为风貌敦重也。其量如沧海，器如百斛，引之不来，摇之不动，则主福禄也。三曰清，谓精神翘秀也。如桂林一枝，昆山片玉，洒然高秀，而无尘翳，俊才贵也。或清而不厚，近乎薄也。四曰古，谓骨气岩棱也。其或部位相应，则为高贵之人。或浊而不清，近乎俗也。五曰孤，谓形骨露也。其项长肩缩，脚斜脑偏，其坐如摇，其形如攫。又似水中独鹤，雨中鹭鸶，则孤独也。六曰薄，谓体貌劣弱，其形气轻怯也。色昏不明，神露不藏，如一叶之舟，而在重波之上，见之者皆知其微薄，则主贫寒也，纵有衣食，必夭折矣。七曰恶，谓体貌凶顽。蛇鼠之形，豺狼之声，或性躁神惊，骨伤带破，主凶恶也。八曰俗，谓形貌昏浊也。如尘埃之中物，纵有衣食，主迍滞也。（《名贤相法》五总龟八形与前观人八法同）大抵受气有清浊，成形有贵贱。故丰厚谨严者，不富则贵；浅薄清躁，不贫则夭。女人之气与其和，形与严谨，言语柔而不暴，缓而不迫，行坐欲端而不侧，视欲正而不流，则大贵也。五形人禀天地之气，而有五行之类也。故木形者，耸而瘦，挺而直，长而露节，头隆而额耸也。或肉重而肥，腰偏而背瘦，非木之善。金形者，小而坚，方而正。形短不为之不足，肉坚不为之有余也。水形者，短而浮，阔而厚，则俯然而流也。土形者，敦而厚，重而实，背隆腰厚，其形似龟也。火形者，上尖而下阔，上轻而下重，性躁急而炎炎也。故五形欲得相生无克，如木形之人，木之声高而亮，其性仁而静，相之善也。其或五行相克，声音相反，为形重灾祸之人也。（《玉管照神局》同）论看形神体象凡看形神，须类物性，行飞腾越，先有所肖。后看气色衰旺，五岳四渎朝对如何，虽有好形神，而五位无出彩者，此人应事歇灭而如初也。形神虽不足，五岳虽不应，而有长旺色者，衣食自然。凡看形神，须察气色看之，则万无一失也。论形不足形之不足者：头顶尖薄，肩膊狭斜，腰肋疏细，肢节短促；掌薄捐疏，唇蹇额塌，鼻仰耳反，臀低胸陷；一眉曲，一眉直，一眼仰，一眼低，一睛大，一睛小，一颧高，一颧低；一手有纹，一手无纹；睡中开眼，男子女声；齿黄而露，口臭而尖；秃顶无发，眼深不见；行走欹斜，颜色痿怯；头小而身大，上短而下长。此谓之形不足也，多疾而短命，福薄而贫贱矣。论形有余形之有余者：头顶园厚，腹背丰隆；额阔口方，唇红齿白；耳圆成珠，鼻直如胆；眼分黑白，眉秀疏长；肩膊齐厚，胸前平广；腹圆垂下，出语宏亮；行坐端正，五岳朝起；三停相称，肉腻骨细，手长足方，望之巍巍然而来，仰之怡怡然而坐，此皆谓形有余也。形有余者，令人长寿少病，富而有荣矣。鹤形鹤形者：三才相等，眼细眉长，鼻尖而小，身长垂口，身体上下，一般细长，面正地阁小，五官俱好，正鹤形也；或行缓者，单鹤形也；面部有杂，鼻大口小，或口大准起者，孤鹤形也；五色不分，神气不足，病鹤形也。正鹤形 正鹤形神大贵人，生来衣食不曾贫。命居三馆把卿位，寿算仍须过百春。单鹤形 单鹤形神艺出群，生来聪俊过常人。贵当富显驰千里，财帛犹丰不受贫。孤鹤形 孤鹤形神恶毒人，妨儿克子只孤身，妻儿生别生离去，老至须教独受贫。病鹤形 病鹤形人命不长，生来破败少田庄。中年定受贫寒苦，无子无孙走路旁。凤形凤形者：额长，三停平满，耳轮贴肉，山根高耸，准头圆润，眼长而尾起，口如莲，眉粗而秀，仓库五官六府俱好，正凤形也；其或眉尖眼尖，下短或身侧，小凤形也；身长耸，其精神缓急者，丹凤形也。如额低精神慢，眉长不应，是病凤形也。正凤形 正凤形高贵且强，生居九鼎出朝堂。一生聪智多文学，大国为臣小国王。小凤形 小凤形神福禄强，生来富贵不寻常。中年显达官荣盛，大业洪勋远播扬。病凤形 病凤形神虽性灵，聪明文学有声名。都缘难得官班位，纵得官班却见迍。龟形龟形者，头圆项短，身大背厚，眼细口大，面阔元壁朝接，山根高起，正龟形也；其或精神乱过者，出水龟形也；或诸部位有不应，然而精神美悦者，戏龟形也；五色不分，诸位不应。而多厚黑，精神足者，藏龟形也。正龟形 正龟形神寿年多，生居两辅众难过。初年名远扬千里。后者荣华万国歌。出水龟形 出水龟形久必荣，生来聪敏起名声。寿虽七十身孤独，兄弟妻儿定不成。戏龟形 戏龟形人文艺多，只宜晚禄供山河。中年虽得荷衣挂，末岁须防给谏过。藏龟形 藏龟形人衣食荣，初依父母有空名。年老难免饥寒苦，独力孤形少弟兄。犀形犀形者：头四方，印堂阔，地阁厚重，眼圆眉大薄，五岳正，天庭起，行步起，行步熏而阔，五官六府惧好，正犀形也；面部同而步急速，手腰背动举者，出水犀形也；面部五官六府有破，不举短促，是入水犀形也；面虽部位一同而五官不正，身长侧者，戏犀形也。正犀形 正犀形神是贵人，职居馆殿足金银。寿年八十人皆敬，百世荣华及子孙。出水犀形 出水犀形是正郎，晚年高职坐朝堂。金珠钱宝家盈万，寿算应当七十亡。入水犀形 入水犀形食禄多，出群英俊众难过。寿年七十庄田盛，一世荣华争奈何。戏犀形 戏犀形神艺出群，生来卓立不求人。锦衣玉食谁能及，更寿年高六十春。虎形虎形者：头圆项短，地阁重厚，九州团促，眉浓口大，面阔鼻大，五官六府俱好，正虎形也；行走急速，腰身正，视不定（海鹏案：此处有脱文。）此入林虎形也；面部虽同，精神带慢，顾视偏斜者，此落坑虎形也。正虎形 正虎形人是大僚，文操武略富偏饶。生来便有三公位，老后须登驷马骄。出林虎形 出林虎形性正刚，生来聪智足文章。初年荣达高官职，位入星郎耀四方。入林虎形 入林虎形是正郎，名传声价最高强。只缘心志多藏毒，暗恐消磨寿不长。落坑虎形 落坑虎形不可亲，毒忿生来爱陷人。锦帛资财虽积蓄，争知寿不过多春。狮子形狮子形者：额方眉大，口阔鼻大，耳大眼大，身肥；天地相应，三才平满，仓库厚，元壁起，五官六府俱好，正狮子形也；若或面部虽同，身小眼部不应，小狮子形也；行慢身重，多精神者，坐狮子形也；若行步踯躅，瞻视不正，精神美悦者，戏狮子形也。正狮子形 正狮子形额正方，眉浓眼大口须长。九州高耸耳朝口，出世须教作郡王。小狮子形 小狮子形主晚荣，生来荣显负清明。锦帛钱财成巨万，自宜营运保前程。坐狮子形 坐狮子形是贵人，生来衣食足金银。清资定入公卿位，寿算仍须八十春。戏狮子形 戏狮子形衣食足，位归侯相镇山河。玉宝珠金多积蓄，一生快乐任婆娑龙形龙形者：五岳起，三才平满，天地相朝，凤节丰浓，印堂起方寸，边地起，入门阔，眉分八彩，目长二寸，耳长四寸，五官六府俱好者，正龙形也，男即大贵之相，女即妃后之贵也。若有五色者，定五龙之形也，别述青黄赤白黑五品相。倘或行步不同，面部有杂，一处不应，即是卧龙形也，即主多禄之位。或常虎头燕额，即是山龙形也，主将军节度之权。面上二停身一停。此主侯伯之位；面上一停身占二停，此主将帅之职也。正龙形 正龙天下贵无双，上天仪表万邦王。一流河水须镇断，四方归贡走梯航。卧龙形 卧龙合主三台位，阐世文章天下名。官爵定须居一品，及第人皆震一鸣。山龙形 山龙本是将军位，文武俱全镇庙堂。三代侯门生贵子，出为兵帅入为王。五短之形一头短，二面短，三身短，四手短，五足短。五者俱短，骨细肉滑，印堂明润，五岳朝界者，少卿公侯之相也。虽俱五短，而骨粗恶，五岳缺陷，则为下贱之人也。其或上长下短，则多富贵；上短下长，主居贫下矣。五长之形一头长，二面长，三身长，四手长，五足长。五者俱长，而骨貌半隆，清秀滋润者，善。如骨肉枯槁，筋脉迸露，虽俱五长，反为贫贱之辈也。或有手短足长者，主贫而贱；足短手长者，富而贵也。论声人之性，动于心而形于身。故声者，气实藏之。气构众虚而成响，内以传意，外以应物。人有声犹钟鼓之响，若大则声宏，若小则声短。神清气和，则声润而圆畅也；神浊气促，则声焦急而轻嘶也。（《玉管照神局》音西，噎也，有马鸣也。）故贵人之声，出于丹田之内，与心气和通，汪洋而外达。何则？丹田者，声之根也；心气者，声之端也；舌端者，声之表也。夫根深则表重，根浅则表轻，（《玉管照神局》云：“是知声发于根而见夫表也。）若夫清而圆，坚而亮，缓而烈，急而和，长而有力有威；若音大如洪钟发响，鼍（钟）鼓震响；音小似寒泉飞韵，琴徽奏曲；接其语则粹然而后动，与之言则悠然而后立；是以声之善者，远而不断，浅而能清，深而能藏，大而不浊，小而能新，细而不乱，出而能明，余响激烈，笙篁宛转流行，能圆能方，如斯之相，并主福禄长年。若夫小人之声，发于舌端，喘急促而不远，不离唇上，紊杂而断续，急而又嘶，缓而不涩，深而带滞，浅而带躁；或大而散，或长而破，或轻而不匀，或缭绕而无节，或睚眦而暴，或烦乱而浮，粗浊飞散，蹇浅讷涩；或如破钟之响、败鼓之声，或如寒鸡哺雏，饿鸭哽肉，或似病猿求侣，或以孤雁失群；细如秋蚓发吟，大似寒蝉晚噪；雄者如犬暴吠，雌者似羊孤鸣。如斯之声，皆为浅薄也。或男作女声细者（《玉管照神局》注云：“谓其柔细而不刚烈也。”）一世孤穷；女作男声暴者，主一世妨害（《玉管照神局》注云：“谓其刚暴而不和也。”）。然则身小而音大者，吉；身大而音小者，凶；身声相称者，善。或干湿不齐者，谓之罗网声；或小或大者，谓之雌雄声，或先进而后急，或先急而后进，或声未止而气绝，或声未举而色先变，皆薄浅之相也。是以神定于内，而气和于外，则声安而言有先后之序，乃无变色也。苟神不安，必气不和，则其言先后失序，辞色杂错，皆是小人薄劣之相也。且声如破筒者富，破瓦者贱，破木则贫，破竹者苦。公鹅声者多破散，公鸭声者多贱徒。暴如豺狼者，毒害多。汪声深堂者，为福人。故声细如啼，贫贱孤栖；声粗如哭，灾祸相逐。声音明快，意相远大；声音嫩娇，家活水消。人之禀五行之形，其声亦有无行之象。故木音高畅（《玉管照神局》注云：“嘹亮高畅，激越而和。”）火音焦烈（《玉管照神局》注云：“发之太严，如火之烈，其或躁戾浅暴者，谓之火浊，不善之应也。”），金音如润（《玉管照神局》注云：“和则不戾，润则不枯，叩之为清，击之为纯，又如桐篁奏曲，玉磬流音也。”）水音圆急（《玉管照神局》注云：“圆而清，急而畅，坚而不散，长而有力，或条达而流，或锵洋而奋。”），土音沉厚（沉则不浅，厚则不薄，洋然发在咽喉之间也。）若与形相生则吉，相克则凶。为声音分三主，可决成败耳。初声高者，初主强；中声薄者，中主弱；后声微者，晚年卑。是以声音主发闭之人，不可不善。不善者并为凶恶，必多灾难形厄。有官则多失位，有财则破散，男则不能保其室，女则不能保其家矣。（《玉管照神局》并《月波洞中记》同。）凡声最难辨，大抵舌头圆全，清润响快，不宜焦急沉滞，刑破而促。若人大而声小者，非远器也；人小而声大者，良器也。又须于五行神论，听五声合与不合，刑与不刑断制，不可言论也，略具五声诀于后：金声韵长，清响远闻，金圆润则贵，金破则贱。土声韵重，响亮远闻，重则贵，近薄则贱也。火声清烈，调畅不懦，完润而慢则贵，焦破则贫贱。木声韵条达，初全终散，沉重则贵，如轻则贱也。水声韵清细响急，长细则贵，如轻则贱也。论五声又不以形类，盖为声无形，但听而会意，则详酌其理。然后较其吉凶，万不失一也。五音五行散为万物，人生万物之上而声亦辨。其故木音嘹呖高畅，激越而和；火音焦裂躁怒，如火烈烈；金音和而不戾，润而不枯，玉磬流音；水音圆而清，急而畅，或条达而流，或激而发；土音深而不浅，厚而不薄，浑然如发在咽喉之间也。与形相养相生者吉，与形相克相犯者凶。行部行者，进退之节，去就之义，所以见其贵贱之分也。人之善行如舟之遇水，无所往而不利也。不善行者，如舟之失水，必有澡阳没溺之患也。是以贵人之行，如水而流下，身重而脚轻。（《玉管照神局》注曰：“身端直如水之流下，倏然而往，体不摇也。”）小人之行，如火炎上，身轻而脚重。（《玉管照神局》注曰：“如火摇动，其身不正，其脚摇而动。”）故行不欲昂首而蹶，又不欲侧身而折，太高则亢，太卑则曲，太急则暴，太缓则迟。周旋而不失其节、进退各中其度者，至贵人也。且行而头低者多智虑，行而头昂者少情义。行而偃胸者愚下，行而身平者福而吉。如虎步者福禄，如龙奔者权贵。如鹅鸭之步者，家累千金；如马鹿之骤者，奔波一世。如牛行者富而寿，如蛇行者毒而夭。雀跳者食不足，猿踯者苦不停。龟行者福寿，鹤步者灭禄。雁行者聪明而贤，鼠行者多疑而贱。行如流舟者富贵，行如急犬者微贱。蹭蹬而来者，性行不吉；泄泄而往者，财食有余。脚跟不至地，穷而夭寿。发足急如奔走者，贱居人下。行而左右偷视者，心怀望窃；行而回面后顾者，情多惊乱。大体行之贵也，腰不欲折，头不欲低，发足欲急，进身欲直，起走欲阔，端然而往不凝滞者，贵相也。行者进退去就之间，欲中规矩。不及徐动有理者，善也。肥人形重，行欲如飞，瘦人形轻，行欲如疑，此乃贵相。若斜身偏肩，如鹊之跳、如蛇之趋者，皆不善也。论坐坐所以安止。欲沉静平正，身不斜不侧，深重盘石，腰背如有所助，终日不倦，神色愈清者贵相。若如醉如病，如有所思者，皆不善相也。又云：人之行者属阳，坐者属阴。故行者体阳为动，坐者像阴为静。凝然不动者，作之德也；坐而膝摇者，薄劣之人也。坐而头低者，贫苦之辈也；坐而转身回面者毒，坐而摇头摆脑者狡，公然如石不动者富贵，恍然如猿不定者贫贱。坐定神气不转者，忠良福禄；坐定乱色变容者，凶恶愚贱。坐之为道，不端不正，其相不令，能谨能严，其福日添也。论卧卧者，休息之期也。欲得安而静，恬然不动者，福寿之人也。如狗之蟜者上相，如龙曲者贵人。睡而开口者短命，梦中咬牙者兵死。睡开眼者，恶死道路；睡中呓语者，贱中奴婢。仰形如尸者，贫苦命短；卧中气粗如吼者，愚浊易死。合面覆卧者饿死，就床便困者顽贱。爱侧睡者吉庆，多展转者性乱。少睡者神清而贵，多睡者神浊而贱。卧易觉者聪敏，卧难醒者愚顽。喘息不闻者高寿，喘息润匀者命长。气入多寿，气少短命。气出嘘嘘之声者，即死丧。夫睡卧轻摇，未尝安席者，下相也。论饮食气血资之以状，姓名系之以存者，饮食也。故食物不欲语，嚼物不欲怒。食急者易肥，食迟者多疾。食少而肥者性宽，食多而瘦者性乱。饮缓者性和，食如啄者贫。敛口食者淳和，哆口食者不义，食而齿出者贫苦短命。嚼似牛者福禄，食如羊者尊荣。食如虎者将率之权，食如猿者使者之位。边食边顾，终身穷饥。食快而不留，祥而不暴，嚼不欲声，吞不欲鸣矣。（余与《五总龟》同）卷五论骨肉立天之道，曰阴与阳；立地之道，曰柔与刚。故地者具刚柔之体，而能生育万物也。山者地之刚也，土者地之柔也。刚而柔则崒嵂而不秀，柔而刚则虚浮而不实。故人之有骨肉者，亦若是矣。故肉丰而不欲有余，骨少而不欲不足。有余则阴胜于阳，不足则阳胜于阴。阴阳相反，谓之一偏之相。肉当坚而实，骨当直而耸。肉不欲在骨之内，为阴之不足；骨不欲生肉之外，为阳之有余。故人肥则气短，马肥则气喘。是肉不欲多，骨不欲少也，乃阴阳和平，刚不欲横，横则性刚而多横；肉不欲缓，缓则性柔而多滞。遍体生毛，则性刚而又急。肥不欲纹满者，近死之应。香而暖，白而润，皮欲细而滑，皆美质也。肉重而粗，皮硬而堆块，色昏而枯，皮黑而臭，癃费多者，非令相也。若人神气不名，筋不露骨，肉不居体，皮不包肉，皆死之兆也。又云肉充为肤，宽，肥人宜轻清不露，瘦人宜竖重不枯。反此者皆不善。若为肉横者，为带杀肉病，此主凶暴贫夭也。巍巍峰岳，竖立万福，坚刚而峻，郁茂而秀，此乃天地之骨也。人之有骨节，亦象山岳金石，欲峻而不欲广，欲圆而不欲粗。瘦者不欲肉少而骨露，露者多艰少寿也。（《玉管照神局》注云：“肉不辅骨则骨露，乃多难少福之人也。”）肥者不与骨隐而肉重，重者乃逆滞夭寿也。（《玉管照神局》注云：“肉肥重乃迟滞之人也。肥不与满，或满而盈者，乃速死之人也。”）骨与肉相称，气与色相和者，福禄之相也。背攒而体偏，骨寒而肩缩，不贫则夭，不夭则贫矣。（《玉管照神局》注云：“谓背攒而体偏，骨寒而肩缩，凡物有万状，人有万形，亦有折除。或穷而寿，或富而夭。故云不贫则夭也，”）日角之左，月角之右，有骨直起，名金城骨，位至公卿。印堂有骨棱至天庭，名天柱骨，从天庭贯顶名伏犀骨，位至三公。半顶以前主初年，半顶以后主晚年。或有侧断者，有迍滞之失。面上有骨卓起者，颧骨也，主有权势。灌区相连入耳，名玉梁骨，主寿考。自臂至肘名龙骨，象君，欲长而大；自肘至腕名虎骨，象臣，欲短而小，故龙衔虎则福，虎衔龙则贱。夫骨之法，与峻长而舒，圆而竖，直而节应紧，滑而不粗恶，筋而不缠，则为上相也。且人虽有奇骨，亦须形相称，色相助，方成会器。苟诸位不应，虽福寿而不贵也，宜细详之。（《玉管照神局》同。又与《五总龟》相骨同。）骨者体之干，所受宜清滑长细，内外肉相称。若骨坚半轻细，与骨肉薄者，近于寒也。大抵须得耸直不横不露，与肉副应者，为善相也。薰工论比骨法曰：“凤凰骨，鹦鹉骨，骆驼骨，犀牛骨，猿骨。”次说微妙难晓，用意深者亦可知也。论额部分一面之贵贱，辨三辅之荣辱，莫不定乎额也。故天庭、天中、司空，俱列乎额，是非摄诸部位，系人之贵贱也。故其骨欲隆然而起，耸然而阔，其峻如立壁，印堂上至天庭有隐隐骨而见者，少达而荣。边地山林，皆欲丰广，坑陷贫贱。额两边辅角骨起长大者，三品之贵。天中、天庭、司空、中正、印堂五位得端正明净，总显达之人也。若狭小而发乱低覆者，愚而贫贱也。额面小窄，至老贫厄；额大面方，至老吉昌。额角高耸，职位崇重；天中丰隆，仕宦有功。额小面广，贵处人上。额方峻起，吉无不利。额莹无瑕，一世荣华。（余与《玮琳洞中秘密经》同）论头部头部者，处一体之尊，为百骸之长，群阳会集之府，五行正宗之乡。高而圆，藏虚而大者，令首也。天高峻而清圆，故三光得以照万物，无为而自运，故道济天下而体常不动，曲成万物之性而常不流。是以头之像，天之形也。欲得峻而起，丰满而圆，像天之德也。欲得严正在上，不侧不摇。若夫尖薄而小，缺陷而倾者，贫下之仪也。得坐低斜，或摇或摆，贼劣之相也。故骨欲丰满而起，俊秀而凸，短则欲厚，长则欲方。顶突者崇贵，侧陷者夭薄。头皮厚者足衣食，头皮薄者贫贱。皮青者吉善，皮白者下贱，皮黄者贫苦，皮赤者凶灾。头有余皮者，财食丰足；头有肉角者，必有富贵。左偏损父，右偏损母。耳后有骨名寿堂骨，耳上有骨名玉楼骨，并至官禄。行不欲摇头，坐不欲低头，皆为贫弱之相也。是以身小头大，卑贱之辈；身大头小，触事不了。头不应身，先贵后贫；头通四角，高权超卓。牛头四方，富贵吉昌；虎头高起，福禄无比。狗头尖圆，悲涕流涟；鹿头侧长，志意雄刚。獭头横阔，心意豁达；象头高厚，福禄长寿。犀牛崒嵂，富贵无失；驼头蒙洪，福禄永终。蛇头尖薄，财禄寥落；头尖锐，穷厄无计。额纹额之有纹，贵贱可断。若额方广丰隆而有好纹者，则爵禄崇也。如额尖狭缺陷，更有恶纹者，则贫贱无疑矣。三纹偃上者（“三纹偃上者”与以下各种形状的额纹，在《四库全书》本《太清神鉴》中皆有图示之符号，可参看，此处略。）名曰偃月纹，主朝郎。三纹偃上，一纹直贯者，名曰天柱骨纹，主节察武臣。王字纹者，主公侯。天中竖纹，下至印堂，名曰悬云纹，主卿监。印堂两纹直上，长三寸者，名曰蛇行纹也，主道路。井字纹者，主员外。川字纹者，主忧虑刑丧。十子纹者，主吉昌。田字纹者，主富贵。山字纹者，侍从之荣贵。乙字纹者，京朝之要职。水印纹者，主荣贵显达。额上乱纹交紊，则贫苦多灾。妇女额有三横纹者，则妨夫害子，贫夭俱至矣。枕头部人之骨法中贵者，莫不出于头额之骨。头骨额骨之奇者，莫不出乎脑骨成枕，人之有此，如山石有玉，江海有珠，一身恃以显荣者也。故人虽有骨奇异，亦须形貌相副，神气清越，方受天禄。不然，恐未尽善也。夫脑后名曰星台，若有骨者名曰枕骨。凡丰起者，主其人一生富寿。如或低陷，必主贫夭。三骨皆圆者（“三骨皆圆者”与以下各种形状的枕骨，在《四库全书》本《太清神鉴》中皆有图示之符号，可参看。此处略。）名曰三才枕，主使相。四角各有一骨耸起，中央亦耸者，名曰五岳枕，主封侯。两骨尖起者，名曰双龙枕，主节枢将军之贵。四边高中凹者，名曰车轮枕，主公侯。三骨并者，名曰连光枕，小者为二千石，大者为将相。一骨弯仰上者，名曰偃月骨，主卿监。一骨弯俯下者，名曰覆月枕，主朝郎。两骨俯仰者，名背枕骨，主武关防，又主高文贵显。上一骨下二骨分排而圆者，名三星枕，主两副制官职。两方骨皆起角者，名曰四方枕，大者为二千石，小者全禄。一骨耸起而圆者名曰圆月枕，主任馆殿清职。上方下圆者，名曰垂露枕，主为员外郎。上下圆棱似杯者名曰玉樽枕，大者主卿相，小者主刺史。三骨直起，一骨下横承之者，名曰山字枕，主聪明富贵。一骨圆一骨方者，名曰叠玉枕，主富而荣。一骨耸起而尖峻者，名曰象牙枕，主兵将之权。骨起四角者名曰悬斜枕，主节度武臣。一骨横截者，名曰一阳枕，主巨富寿高。大凡骨得近下者过脑而易辨，近上者浅而难验矣。骨者一定之相，有之则应也。故古人有言头无恶骨，面无好痣，殆不爽矣。（《玮琳洞中秘密经》同）。论面部面之三停，自发际下至眉间为上停，自眉间至鼻准为中停，自准人中至颌为下停。夫三停者，以像三才也，上像天，中像人，下像地。上停长而丰隆，方而广阔者，主贵；中停隆而准、峻而静者，主寿也；下停方而满、端而厚者，主富也。若上停尖狭缺陷者，主多刑厄之灾，妨克父母，卑贱之相也。中停短小偏塌者，主不义不仁，智识短少，不得兄弟妻儿之力，亦中年破散也。下停长而狭、尖而薄者，主无田宅，一生贫苦而艰辛也。三停皆称，乃上相之人矣。论眉部眉者，媚也，为两月之翠盖，一面之仪表。是谓目之英华，主贤愚之辨也。故欲疏而细，平而阔，秀而长者，性聪敏也，若夫粗而浓、逆而乱、短而蹙者，性凶顽也。眉过眼者富，短不覆眼者乏财，压眼者穷逼。头昂者气刚，卓而竖者性暴，尾下垂性懦。眉头交者，贫薄妨兄弟；毛逆者，妨妻不良；骨棱起者，凶恶多滞。眉中黑痣，聪贵而贤；眉高居头，中年大贵。眉生白毫，多寿；上有直理者，富贵；横理者，贫苦。中有缺者，多奸计；薄如无者，多狡佞。是以眉高耸秀，威权禄厚；眉毛长垂，高寿无疑。眉色光泽，求官易得；眉交不分，早岁归坟。眉如弯弓，性善不雄；眉如初月，聪明超越。眉垂如柳，贫浪无守；弯弯似蛾，好色性多。眉覆眉仰，两母所养；眉如高直，身当清职；眉头交破，迍邅常有也。论眼部眼本清净，所以生神，为木星。欲长秀分明，白如玉，黑如漆，耸而入鬓者，大贵之相也。若短小而明有异光，轮动乐人者，此又贵而有寿。若睛凸四露，视有神采者，亦主权杀。或大而无光，长而无神，外无上下堂，赤脉相侵，睛视不远，眼频动摇，睡沉重不合，目瞳黄者，不善相也。董正曰：“眼头如眼尾。”开合含异光者，神仙之相，非凡相也。更有白刃当前，还目惊溃而眼不及闪者，此主贵权上将之相也。腰背行步缓而轻，坐起正而实，是谓有腰。前视如复物，后视如带臼，是谓有背。有背无腰，初发后滞；有腰无背，初困终亨，于是发中亦多忧疑。两者全备，则一生享富贵，毁辱不能及，利害不能动，即有德之人。且相腰背之法，又不以魁伟而取。但小以应小，大以应大，皆可矣。故腰背有旋生者，举止重，正面开，精神藏，阴骘满，气色明，然后能生。欲知生之时，金以四，木以三，水以一，土以五，火则不能生也。欲渐不欲顿，欲停不欲偏，如臃肿肥大，乃肉滞矣。非谓之腰背，则牛行步缓取之，得矣。（《观妙经》腰背论同上）论腰腰者，为腹之山，如肠依山，以恃其安危也。欲得端而直，阔而厚者，福禄之人也。弱夫偏而陷、狭而薄者，微贱之徒也。或薄短者，多成多破；广长者，保禄永终。直而厚者，富贵也；细而薄者，贫贱。凹而陷者，穷下；袅而曲者，轻劣。蜥蜴腰者，性宽而善；件蜂腰者，性鄙而和。夫臀高而腰陷者，主贱；腰高而臀陷者，主贫。大体腰欲端阔，臀欲平圆，则称也。论背背者，一身之基址也。人不论肥瘦轻重，皆欲有背。夫有背者号为有上，须得丰隆不俗，如龟背而广厚平阔，前看如昂，后看如俯，福相也。或屈而视下，头低而蟠者，非贵相也。论腹腹者，内包六腑，圆长者可辨其贫富；下养元灵，扁大者可知其愚智。故腹欲得圆而大者，智而荣贵；扁而长者，愚而卑贱。大而近下者，名光朝野；小而近下者，清聪长者。圆如玉壶者，巨富；窄如雀肚者，至贫。圆而近下者，富贵；圆而近上者，贫贱。尖而长者，愚而贱；横而圆者，智而荣。如抱儿者，富贵；如虾蟆者，贫贱。贪婪如牛肚者，积财；蹇缩如狗肚者，贱；如羊独者，贫。如衣裘者富，如筲箕者贫寒。肚有三壬者，贵而寿。肚有好痣者智，肚端而妍者才巧，肚扁薄而丑者愚苦。又云，腹者，包容脏腑，乃身之营也。欲阔大而垂囊，若横凸者非也。或若雀腹鼠腹，不为贵相也。论脐脐者，是筋脉会要之地，为脏腑总领之关。古脐欲深而阔，不欲浅而狭。深而阔者，智而有福；浅而狭者，愚而多贱。生近上者衣食，生近下者贫薄。低向下者有识，突向上者无智。圆而正者善士，斜而丑者恶人。藏而深者福禄，凸而出者贱矣。大能吞万物者，名荣邦国；小而一撮者，恶传千里。论四肢夫手足者谓之四肢，以象四时。加之以首，谓之五体，以象五行。故四时不调，则万物夭阏；四肢不端，则一生困苦。五行不和，则万物不生；五体不称，则一世贫贱。是以手足犹木之枝干，节多者则不材之木也。故手足欲软而滑净，筋骨不露，其白如玉，其直如笋，其滑如苔，其软如绵者，富贵之人。其或硬而粗大，筋缠骨出，其粗如土，其硬如石，其曲如柴，其肉如肿者，皆为贫徒矣。论手手者，其用所以执持，其情所以取舍。故纤长者性慈而好施，厚短者性鄙而好取。手垂过膝者，间世英贤；手不过腰者，一生贫贱。身小而手大者福，身大而手小者贫。手端厚者福，手薄削者贫。手粗硬者下贱，手细软者清贵。手暖香者清华，手臭汗者浊下。指纤而长者聪俊，指短而秃者愚贱。指柔和密者积蓄，指硬而疏者破散。指如春笋者清华富贵，如鼓槌者顽愚。如剥葱者食禄，如竹节者贫贱。手薄硬如鸡爪者，无智而贫；手倔强如猪蹄者，愚鲁而贱。手软如绵囊者至富。手皮连如鹅足者至贫。掌长而厚者贵，掌短而薄者贱。掌硬而圆者愚，掌软而方者富。四边丰起而中凹者富，四畔薄弱而中凸者财散。掌润泽者富，掌干枯者贫。掌红如噀血者荣归，黄如拂土者至贫。青色者贫苦，白色者寒贱。掌中心生黑痣子，智而富；掌中四散多横理者，愚而贫也。相掌纹一井二井，钱财万贯。横纹过指最为强，寿限无过得久长。若得掌中生十字，一生富贵坐高堂。手背纹多，作事蹉跎，成败几次，方得成和。一纹华盖，二纹破财，三纹多成多败克妻。若说华盖纹，初主不安宁，交入中限后，末中事方成。又云手之有纹者，亦象木之有理。木之纹理，美为奇材，手之有美纹者，乃为贵质也。故手掌不可无纹，有纹者上相，无纹者下贱。纹深而细者吉，纹粗而浅者贱。掌上三纹：上画应天，象君象父，定其贵贱；中画应人，象贤象愚，辨其贫富；下画应地，象臣象母，主起寿夭。三纹莹净，纹无破者，福禄之相也。纵理多者，性乱而灾；横理多者，性急而贱。竖理直上贯指者，百谋皆遂；乱理散出指缝者，事事破散。纹理如乱丝者，聪明美禄；纹粗如横木者，愚鲁浊贱。纹如乱挫者，一世贫苦；纹如撒糠者，一世快乐。有穿钱纹、辨钱纹者，主进资财；有端笏纹、插笏纹者，文官朝列。十指上纹如旋螺者荣贵，傍泻如篣筐者破散。十指上横纹三约者贵，多有奴婢；十指上纹横一钩者贱，被驱使。有逸纹者将相，有血纹者无印。有偃月纹车轮纹者吉庆，有阴骘纹延寿这福。有印纹者贵，田纹富，井纹贵，十子者禄。有策纹上贯指，名光万国；有按剑纹而加权印者，领军四海。有法关纹者，凶灾逆而妨害；有夜叉纹者，下贱而愈穷。大凡纹杂，主大好；而或叉破者，皆为缺陷无成之相矣。手背纹手背之纹，其验尚矣，故有五和之理。五者皆近指上两节这者，谓之龙纹，主天子之师。下节一为公侯，中节一为使相，无名指有者主要卿监，小指有主朝郎，大指有主巨富。手背五指皆横纹者，主封侯王；立理贯者，主拜将相。手背食指之本，亦谓之明堂，有异纹黑痣子主才艺高贵，若成飞禽字体者，又为清显之贵。大指本有横纹者，谓之玉钏纹，主人敬爱。一纹二纹者，主朝帝之荣；三纹以上者，主翰苑之贵，男女皆同。其纹顺得周匝，若或断者绝者，取证无验矣。爪部爪之为相，亦可择其美恶，见其贤愚也。尖而长者聪明，坚而厚者寿。秃而粗者愚钝，缺而落者病弱。色红而莹者主贵，色黄而薄者主贱。色清莹者忠良之性，色白净者闲逸之情。如桐叶者荣华，如半月者快乐。如甋瓦者技巧，如板瓦者淳重。如尖锋者聪俊，如皱石者愚下。论足上载一身，下运百体，一为身之良马，一为地之体象。故虽居其至下，而其功至大，是可别其妍丑，而审其贵贱也。欲平而厚，正而长，腻而软，乃富贵之相也。不可侧而薄，横而短，粗而硬，乃贫贱之质也。足下无纹理者下贱，足下有黑痣者二千石禄。虽大而薄者贱，虽厚而拘者贫贱。脚下城跟者，福及子孙；脚下旋纹者，名举千里。脚下薄如板者贫愚，脚下凹容鱼者富贵。足纤长者，忠良之贵；足指齐端者，豪选之贤。足厚四寸者，巨荣极富；足排三德者，两省之权。大体贵人之足小而厚，贱人之足薄而大焉。足下细软而多纹者，贵相也；粗硬而无纹路者，贫贱。足下有龟纹者，二千石禄；足下有禽纹者，八位之职。足下五指有五策纹者，平生贤哲。足下有井纹者，升朝之官。足下有锦绣纹者，食禄万钟。足下有纹如花树者，横财无数。足下有纹如剪刀者，藏镪巨万。足下有纹如人形者，贵压千官。有三策纹者福而禄，有把螺纹者富而贵。两小指无则是也，两小指皆有，谓之十螺纹，主性节吝。十指皆无螺纹者，多破散矣。
心术论形不胜貌，心不昧术，久昧者，不明也。为物所役，故屈于用心，为事所夺，故谬于择术。卒至凶咎、悔吝之及也，然后怨天尤人，比比皆是。每一念想，未尝不为太息。然临事制物，正心术而可取者有七，乖心术而不可取者，亦有七。所可取者何？一曰忠孝，二曰平等，三曰宽容，四曰纯粹，五曰施惠，六曰有常，七曰刚直。其不可取者，一曰阴恶，二曰邪秽，三曰苛察，四曰矜夸，五曰奔竞，六曰谄谀，七曰苟且，此皆出心术之不同，而感于异也。此古人有论心择术之戒也，或曰：“心术之不可取与所可取者各有，此于形可得乎？”曰：“貌端气和者忠孝，骨正色静者平等，眉开眼大者宽容，气和闲暇者纯粹，面开准黄者施惠，鼻直神定者有常；刚肃貌古者刚直。有是七者，在所取也。眼凶神露者险恶，眼下嫩色者邪秽，眼深肉横者苛察，眼有忿气者矜夸，眼急色杂者奔竞，视流容笑者谄谀，气粗身摇者苟且。有此七者，为心术，在所不取也。如眼下肉生，龙宫福堂，黄气盘绕，是有阴德之人也。夫德物无心，临事无物，体道而出，体道而入，世间种种，一无于吾之灵台，果何心术之有哉？所谓心术者，乃以勉人之不及已。惧而行之，亦可以同归乎善，而受道也。（《玉管照神》“七可取”同）论德德之为义大矣哉！天之有大德也，四时行而长处高；地之有至德也，万物生而长处厚。人之有德也，亦若是矣。是故人道祐之，人心归之，享长生之荣，且能孝于亲，能忠于君，能和于人，能齐于物。为德之先，为行之表。虽未阳赏，必获阴报，未及其身，必及子息。是以善相者，先察其德，后相其形。故德每里而形恶，无妨为君子；形善而行凶，不害为小人。荀子曰：“相形不如相心，论心不如论德。”此劝人为善也，又言其德为先矣。夫形者，譬之匠也。材既美矣，匠拙则弃之，乃为不材之木也。人之形美矣，苟无德，则形以虚美，而天祸人损，遭之无疑也。是知德在形先，形居德后，乍可有德而形恶，不可形善而无德矣。死生论古之至人以生为劳佚，以死为休息。是以知来去非我，而可以生可以死也，将独立乎万物之上，斡旋乾坤于太虚之中。果何得死生而相邪？此郑之神巫，见带人子，始以其子不可复治，终则未死而老也。徒下愚而不知道，汩没世事，认己为有，认物为我，以生为可悦，以死为可恶。内焉所藏于心，思虑萦萦，妄意一生，面目乃变，使人得以相之。故神昏者死，神乱者死，神浮者死，神杂者死，以此言谈动止俱失，当不过数旬而死矣。须臾看浅深而断，然不可拘也。呜呼！死生亦大矣。世之迷者，须臾看浅深而断，然不可拘也。呜呼！死生亦大矣。世之迷者，改头换面，沉溺苦海，不知究也。胡不断所寂灭观相，识本来面目，一证人事。如曰不然，未免流转死生之途，而受苦恼也。论神神之为道，出而不可见，隐而不可求，故虚而无形也。则是所要之于心，隐而无象也。则可测之于形，昭昭然见于眉目之上，幽幽然运于五脏之里。故人云晤尽则神游于眼，六德则神思于心，是神出处于形而为之表，犹日月之光，外照万物，而其神隐于日月之内也。且夫人之眼明则神清，昏则神浊。清则六德多，六昧少；浊则六昧多，六德少。夫梦之境界，盖神游于心，而所游远亦出五脏六腑之间，与夫耳目视听之内也。其所游之象与所见之事，或因想而成，或遇事而至，亦吾一身所自有也。故梦中所见之事，乃在吾一身之中，非出吾一身之外矣。故白眼禅师说梦有五境：一曰虚境，二曰实境，三曰过去境，四曰现在境，五曰未来境。是神躁则境生，神静则境灭。则知是境也，由人动静而生者也。夫望其形，或洒然而清，或翘然而秀，或皎然而明，或凝然而莹，眉目耸动，精彩射人，皆由神发于内，而见于表也。其神清而和、明而彻者，富贵之象也；昏而浊、柔而怯者，贫薄之相也。实而静者其神和（《玉管》云：“详而静者其神安，虚而急者其神躁。”）故于君子善养其性者，无暴其气。其气不暴，则形安。形安而神不全者，未之有也。又云：气者，阴阳之移人，无寒暑之故，不其难乎？仿佛之间，变则有气。神则同乎气，而有所主也。及乎气变而有形，神止乎形而有寓也。变而有生，神则未尝生。变而有死，神者未尝死。古之得道者，不染尘埃，不役于事，为知神之妙，与太虚同体知神之微，与造化同用，则为圣人至人、神人。为用如此，是形在人事间者，神则藏于心，发现于眉目之间。犹未失其本真。则以古为上，清次之，藏次之，媚又次之。如流散昏浊，是其从谬至迷，一至如此，不足论也。耸然不动，视之有威，谓之古。澄然莹澈，视之可爱，谓之清。怡然洒落，视之难舍，谓之媚。各得其体格神气而赋之，未有不为公卿。达而上，则神仙矣。媚虽有贵，乃阿谀谗佞之人。虽在朝廷，身之进退，亦何足数？似明不明，似峻不峻，谓之流散。似醉不醉，似困不困，谓之昏浊。呜呼！人之丧精失灵，不知神之所谓。以至为万物同出入于机，不知觉也。论神有余神之有余者，眼色清莹，顾盼不斜，眉秀而长，精彩耸动，容貌澄澈，举止汪洋。洒然远视，若秋月之照霜天；巍然近瞩，似和风之动春花。临事刚毅，如猛兽而步深山；处众超逸，似丹凤而翔云路。其坐也，若介石不动；其卧也，如栖鸟不摇。其形也，洋洋然如平水之流。昂昂然如孤峰之耸。言不妄发，性不妄躁，喜怒不动其心，荣辱不易其操。万态纷错于前而心恒一。斯皆谓神有余也。神余者，皆为上贵之相。凶灾难入，天禄永保其终矣。论神不足神之不足者：不醉似醉，常如病酒；不愁似愁，常如忧戚；不睡似睡，如睡才觉；不笑似笑，忽如惊忻。不嗔似嗔，不喜似喜，不惊似惊，不痴似痴，不畏似畏。容止昏浊，似染癫痫；神色惨怆，常如有失。恍惚仓皇，常如恐惧。谚语涩缩，似羞隐藏。体貌低催，如遭。色初鲜而后暗，语先快而后讷。此皆谓神不足也。神不足者，多招牢狱枉厄。有官亦主失位矣。论气论一人之至好，御二气以成德，交通而和也，则万物遂其性命；乖戾不调也，则万物失其理。此乃天地之气，见乎变化也。石蕴玉而山辉，渊藏珠而川媚。由夫至精之宝，见忽山川也。万物之情美，莫不发乎气，而见乎色矣。夫形者，质也。气者，用也。气所以充乎质，质所谓运于气，是以由气以保形，由形以安气。故质宏则气宽，神安则气静，得失不足以动其气，喜怒不足以乱其神，则于德为有容，于量为有度，是谓厚重之福之相也。形如材，有松柏荆棘之异，气有规矩准绳之工，随材而成器，随形而制体。故君子以形为善恶之地，以气为骐骥之马，善御之而得其道也。是以善人之气，不急不暴，不乱不躁。宽能容物，若大海之洋洋；和能接物，类春风之习习。刚而能制，万态不足以动其操；清而能洁，千尘不足以污其色。小人反是，则不宽而隘，不和而戾，不刚而懦，不清而浊，不正而偏，不舒而急，但视其气之浅深，察其色之躁静，则君子小人可辨矣。气长而舒和，宽裕而不暴者，为福寿之人；急促而不匀，暴然见乎色者，为薄浅之相也。且气之为道，又发乎颜表，而为吉凶之兆也。其散如毛发，其聚如黍米，望之有形，按之无迹。出入一面之部位，又应人之祸福。若气呼吸无声，耳不自闻，或卧而不喘者，谓之龟息，寿相也。其或呼吸气盈而动者，乃为夭死之人。孟子不顾万钟之禄，以善养其气者也。争升合之利，而悻悻然戾其色、暴其气者，何足道哉！气之所以养形，在五脏六腑之间，因七情而敛散。故发于五岳四渎之上，有六气之变，能清浊以无余，湛然寂如，固山水之渊，非六气可得而取也。青龙之气，如祥云衬月；朱雀之气，如朝霞映水；勾陈之气，如黑风吹云；螣蛇（玄武）之气，如草木将要灰；白虎之气，如凝脂涂油；元武之气，如腻烟和雾。六气之中，惟青龙为吉。其他或主破散，或主忧惊，或主哭泣，或主阴贼。如骨形不入格，终身为所累。如骨形正当侯得数，然后气散名显也。亦看所赋之深浅，而消息之。人有异相不贵，由为杂气所绕。如远山奇峰秀嶂，小为云雾所蔽，不可得而见也。一遇匝地清风，当天皎月，奇峰秀嶂，非特可览于目前，必使留恋难舍也。大畜秘神气歌天中青色见，年内染微疴。直下来年上，定主见阎罗。只到天牢上，入狱亦由他。并准青光起，忧惊病至多。青中更有黑，必损自家钱。散下双众狱，官事欲相牵。印堂黄气起，官禄定高迁。白气家遭丧，青来口舌缠。中正发黄丝，守令职无疑。赤点中心出，公事别妻儿。青光惊必恐，黑色怪神窥。白色忧丧事，迍邅事日随。白丝拦鼻上，绕口当年衰。黑生一日内，财被贼来欺。黑气横长起，夫妻欲散离。白光横过鼻，子息更妨之。讼狱横气起，在禁脱枷灾。青丝下眉首，入狱共咨嗟。黑气如斯至，狱死更无救。赤又浮青色，离狱亦有咎。黄气生高广，如鼓挂悬空。百日为明牧，无中定贵封。黄色来四季，应好事千通。色又房心应，官高职转雄。若占天中位，荣华与广同。双人促一鼓，必定拜三公。入准天中应，侯王列土封。印堂黄似月，魁第扼朝中。日角黄丝发，兄弟有欢怡。白光来库墓，刀兵自失期。入匮爱财物，元坐斗讼疑。喧争观上下，朱光口舌非。厨中发黄色，喜在六旬余。或因州府事，得职又非处。房心生日花，飞道入山家。不来日下住，抱疾主颠邪。天庭发黄色，白屋出公卿。青白如还起，高官被罢停。白黄居此位，妻儿人折迎。若遇他人妇，必定共交情。乡路黄丝发，公卿白日封。赤气离乡走，黑光死路中。白色来就额，不出五旬间。走丧终是有，防避定应难。眉头黄色起，喜事自相迎。若见红光起，吉庆更加荣。白气圆眉转，因之或受惊。直下君须看，入狱见灾迍。若下来年上，徒流仔细防。中阳黄气起，至年定封侯。赤气来奸坐，妇人外遭偷。尺阳黄润泽，妻妾岂常人。目下黄来耳，官职自荣身。眉头生赤气，准上又相迎。多应一年内，无辜入沓冥。白光游目下，哭泣即时闻。旋绕眉间转，家因犯鬼神。黑光迎目下，子息病相侵。若方圆一寸，罪至决归刑。颧上黄色新，参迎见贵人。白光停巷路，定作远行身。黄白入奸门，飞来入精舍。妇人自此奸，不论春与夏。直上准头齐，阴相得盗藉。走去石颧停，妹姊外人话。如至众人部，定作郎君妇，黄光径两耳，年中封寿位。直下似人形，女人得贵婿。赤色在边庭，浑家被大惊。若上山林际，尖炎灭天形。青光在耳畔，蛇蝎恶侵君。白丝来两眼，当为病死人。赤光生甲匮，入至命堂中。只因财产上，讼事见灾凶。赤色入栏枥，牛马不能行。青光被触损，黑气至无生。奴婢黑气起，仆走休咨鲒。若有元光发，身当死女家。陂池发青色，田水有凶灾。白光防井溺，黑气坠江衰。部位并生克，无行意审裁。一虚含万物，消息属天才。紫堂灵应补气歌赤色天中年上停，若缠眉际定归冥。只在天中独横立，斯人清昼被刀兵。赤下目来红润泽，因功得爵定分明。赤若眉头分目下，男私外妇女他情。天中白气来边地，年内逢灾急须避。直下印堂官事起，夫妇生心要离异。黑临地部愁亲病，妇人产难终须定，若为准上入奸门，无故因他妇害命。只来坐上自当身，定是文书来喜庆。黑色天中欲得平，下来双狱受绳刑。若到年上身遭病，直来入口死于刑。气似鸟虚至颧势，忽到两眉忧卒死。若如小带横眉上，寿绝人间并无子。圆光黄色天中见，士人必拜公侯面。凡度之流皆主权，气色四时看改变。状如钟鼓下天狱，公卿自至荣高禄。若似蛇状位星郎，庶人得之进金玉。公庭悬鼓三公相，蚕丝之气得官禄。色若黄泽一世终，此身必无陷狱刑。印堂黄色方寸明，八旬之内入朝廷。赤身来之主失职，上来忠事堪经营。鼻梁火色忧官扰，青来年上病相萦。白气当年遭哭泣，黑气入口死分明。司空黄色应时开。五旬之内横财来。上至印堂封爵禄，如日初升位辅台。准头赤色似生麻，八旬之内有喧哗。若在公门逢此气，定遭笞挞辱其身。白气至颐年内死，又知魂魄有虚惊。黑色两边忧父母，青光黑白丧亲家。人中黄色甚奇哉，不及眉间喜异常。若更通行两颊上，必定高荣作正郎。可怜药部生元色，见病之时不用医。天府黄荫光润泽，三旬之内得天才。状如细柳抽纤叶，身入超堂列凤台。若如紫色红光润，不出旬中喜语来。阕廷黄色上天中，大拜公侯在季中。若至司中微进退，四方相接入皇宫。武库紫黄如悬鼓，将军印绶位非虚。若立若飞来入相，不宜受物寄闲居。兵阑武库即同看，赤光白日被刀攒。白色外来惊险难，黄光出将见加官。黑气遭兵须陷死，青光上送无多端。语息四时生改变，此篇灵应须详观。气色法诀凡看人气色，须天色方晓，傍起时，就帷幄中以纸烛照看辨认，方验吉凶无失。共就檐光处面背，非本分气色者也。辄不得洗面盥漱饮汤药，然后看之，亦难验矣。且五脏初气色，即早朝面，养息于心，故侵晨观之，则见五脏五色清气，朝于面也。其凶恶气色，无时朝发于面。或触事愤怒而发，或感物忧喜而成，或饮酒而色赤青，或营干而乱，理色活漫，皆非本脏之色。一时亟发而成，故吉凶难辨也。其有不于早晚看者，第令凝神静坐，良久看之，庶几有征焉。若夫不拘早晚，酒后醉中，怒间汗后，更不待停而看者，此则又有一时浮暴之气发见。其先见之吉凶，难可得也。气色形状青色如瓜，黄色如蜡，赤色如火，白色如脂，黑色如漆。此五者，色之正，发之甚者也。五脏所生，一曰水。水之于物为精，其脏在肾，其神元冥，发色为黑，其旺在冬，精具矣则神从之也，二曰火。火之于物为气，其脏在心，其神丹元，发色为赤，其旺在夏，神至矣则魂从之矣。三曰木。木之于物为魂，魂者阳物也，其脏在肝，其神龙烟，发色为青，其旺在春，魂在矣则魄配之也。四曰金，金之于物为魄，魄者阴物也，其脏在肺，其神皓华，发色为白，其旺在秋，精神魂魄备，其意在焉，故五曰土。土之于物为意，意者精气也，其脏在脾，其神长黄，发色为黄，其旺四季也。是故皆朝于一面，而息于五脏也。五色所生定忧辱。青色主忧事，若色厚者主忧重，色轻者主忧微，色散者主要忧鲜，色盛者主忧紧。色白主哭事，若色厚者主大丧，色浮者主轻丧，色散者主外服也，色显者主丧近也。赤色主扰，若色盛者主刑狱，色浓者主刑死，色暗者主病重，色散者主并瘥也。黄色主喜庆，若色盛者主大庆，色薄者主小喜，色散者主喜退，急者主喜近也。六神气色两眼黑白分明，神元红黄，精彩射人者，谓之青龙之色，主迁转官职，招进财帛喜庆之事。面色赤如撒丹，扰如烟昏者，病臊者，谓之朱雀之色，主有官灾口舌惊扰之事。面上拂拂如灰土色，精神昏浊者，谓之螣蛇之色，主惊扰怪梦不详家宅不安之事。眼色湛浊，黑白不分，神光昏翳，眼下青铺者，谓之勾陈之色，主牵连负累迍滞之事。两眼白气闪闪，似泪不泪，莹白光者，谓之白虎之色，主丧凶亡服外孝之事。唇黑而颤，口傍左右，黑气拂拂者，谓之元武之色，主阴私小人相害，失脱损盗之事。元灵宝文夫气之色发天府如豆大，贯鬓边有黄色应者，主得藩郡之任。黄色光在印堂当中，有一紫色入豆者，一年内主大拜。黄色在天部，贯金匮及连至精舍道衡，又华盖上盘旋萦绕者，主得兵权，及转职赏财，兼产，主得贵子。紫色如小蚕许，主将加官，或自封拜，其次领镇。如颧骨上两道黄色横者，主出外必当，喜事旬日至。如青色从耳门前出，下临大海者，受少惊恐。若黑来，主有闻忧内应。黄在两法令上，及连至准头者，横财四十日内应。更寿上有应者，得财万贯已上。青在山根，通过两眼头者，主阴私公事。紫色从两天中天府直下者，又如蚕丝，三五月半年外作丞郎。青色从天庭上如韭叶大垂二寸者，主外服期至十日至。红色如梧桐子许在地部上，主百日内在南方领郡。天中黄色直下来中正者，八十日内恩赐诏书至，少赤色眉上垂下者，主勘事。青色或在目上，赤色垂贯眼，及颧上赤者，四十日内忧危刑法。印堂有黑赤极分明，命门青者，一月内中风，六十日内死，润泽赤者即不死。赤色从耳门出似马肝色，此是将染腹疾之厄。赤色如筋在准上下至人中，二十日内被人损，外口舌公事至。赤色从年上分贯两颧者，八十日内有大杀，公事及身不至死。地部上起赤色者，吃酒浊病。赤色贯两令上者，忧公事，四十日至。赤色从鼻尾中下入家舍者，奴婢中有阴私口舌事成。赤色如毛，从耳边出，至及兰台上应者，一月内主马失坠厄。眼头上下有黄色下垂者，左是男喜，右是女喜，及妻有喜。赤色从眉头连幞颊额边出者，主亏官物、被堪责事情，二十日内至。如黄色似蚕丝钱许者，贯左右两眉毛上，更印中应时八十日内，主朝判府推也。色黄如印足起贯边地者，二十日内遭公事失位远行之忧，若黄色应即解之。赤色从太阳上起入边地起者，被损失眼睑。色如筋许从外入者，被人谋己，从内出者，拟有相诉之说谨慎。眼上下脸俱赤者，主家有重病人。若印部有左右赤色，忧父母厄。年上微赤，主患脾之并，老不至安。寿上及准头者，亦忧重病。若色从金匮起，贯连寿上甲匮不到悬璧，主得财，其喜兼得水土官，一年内至。东起贯大海内，当年主水灾。地部紫色圆黄色，主贵显。赤色如撒者，二七日内主争讼事。或如麻筋在两法令上 入狱厄；微赤，刑欲，并两肝来鬓上至争竞之事。黄色如筋斜两位者，主东南上勾当公事得财，或丁部南上奉使得财物。若更临金匮如车轮者，得财万数。色论天之苍苍，其色正邪？云雾乃其气耳。人之赋形受命，于天地相为流通，是所禀之气有变动，而色有定体也。定体之色，不止于苍苍，其属有五行之异。金色白，木色青，水色黑，火色赤，土色黄。得正色为五行，不相克者不滞为贵，杂色蔽之即差。然色之正，不可无气，现日月角温粹可爱为贵。如枯燥昏暗，不独难发，亦平生多主脾胸心腹之疾，水火狱讼之厄。或因骨肉法部局可取，纵发则灾立至。古人有蚕吐丝之说，自颔而开。其吐丝也，通体明快。人之将发，自准头而开。其顿发见无翳，则职分不免有凶。或无瑕翳，则全吉矣。更在知五色所生，非吉凶之属，论色无出此者。有神色未透天庭亦发者，是其准头开而得部位贵，皆以相应，不必至天庭也。或有阴晴未定，不必至准头也。所谓贵处，印堂、帝座、内府、驿马、龙虎、日月、地角是也。无贵而顿觉，是谓不详。此说非言可尽，修养之功，消息之至可见矣。若夫观之寂然，难取难舍，有道者之色；观之滢然，不杂不乱，得意者之色；如娇如满，自得者之色；视之惨然，阴合阳散，细人之色；视之茫然，如得如失，有忧之色。其顿发皆准头也。（《妙观经。色论》同）五行之人，得其本色，或得相生之色者善。五色得地者，春色要青，夏色要红，秋色要白，冬色要黑，又尽善也。（余与《玮琳洞中秘密经》同）司机旺、相、休、囚：春三月青色旺，赤色相，白色囚，黑色死；夏三月赤色旺，青色相，黑色囚，白色死；秋三月白色旺，赤色相，青色囚，黑色死；冬三月黑色旺，白色相，赤色囚，青色死。四季气色形状春欲起，夏欲横，秋欲下，冬欲藏。失其时者，皆不利也。亦犹四时物理。且春欲起者，春有出生之象； 夏欲横者，夏有长养之象；秋欲下者，秋有收敛之象，冬欲藏者，冬有闭塞之象。其有或方或圆，形象万端者，亦在别术断之。青色出没青色初起如铜青。将盛之时，如草木初生；欲去之时，如碧云之色，霏霏然浮散。五行属木，旺在春，相于夏，囚于秋，死于冬。发则主忧。枯主外忧，润主大忧。混主远忧，三主忧解，应在亥卯未日及月，以色深浅断之。青色吉凶歌天中光泽得诏贵，枯燥须忧诏责亡。秋色发从年上去，阴私口舌厄难当。阳尺忧行兼疾病，天庭主客系堪忧。交友妇须通外客，司空或起被徒囚。巷路但成百里威，太阳定与妻相打，外伤枉死被谗言。若是太阴连如日，必遭县宰恶笞鞭。房小春发当生子，寿上当忧口舌牵。坑堑对须看大怪，陂池（寿上应以上同）蛇怪不堪言。山林花鸟妖呈异，栏枥马牛有怪愆。忽在井灶釜鸣响，不然井溢涌寒泉。命门甲匮忧凶厄，准头兄弟父母丧。散失主边防失职，人中愁有别离伤。承浆不如当遭病，大海须防水溺亡。若临日月须忧贼，若有川文官禄全。日角临蚕如傅粉，印堂退口病延迟。道上或逢忧阻滞，山林蛇虎厄难当。若来金匮并墙壁，财物三旬共可伤，奸门怕被外妻挠。眼下横来病苦缠，寿上若逢忧病厄，更忧债负祸来煎。口畔入来忧饿死，更兼枉滥事相牵。三位囚伤子孙损，半日之间入墓眠。天门三十日财至，天井圆珠武官位。病人值此病难安，囚人见之尤迍滞。黄色出没黄色初起，如蚕吐丝。将盛之时，如茧之未缫，或如马尾。欲去之时，如柳色之花，抟聚班驳然。五行属土，旺在两季。相于春，休于夏，囚于秋，死于冬。又为胎养之。发则皆主吉庆，但不宜入口，即病瘟疫。如则在酉申寅年戌日应之，旬则在子戌辰旬应之，万无一差，须以深浅断远近为定耳。黄色吉凶歌黄色天中列土分，圆光重大拜公卿。更过年上井灶部，有功常受赐高勋，或如月出照年上（天中入），定当宿卫入朝门。若经两阙（天中入）即征拜，金匮（天中入）诏赐帛与银。忽至阙廷（天中入）官骤转，不然即是得财盈。或是龙形须受赏，如悬钟鼓主槐庭。若似蚕丝官必得，春来年上喜忻忻。武库光润将军福，亦主喜庆阳尺并。母墓喜并田宅事，更宜父母少灾迍。司空百日得财宝，右府里内敕来征。重眉交友如棋子，七个旬中左右丞。更过（重眉过）山林天中者，征为博士最为荣。印堂如月六旬内，拜作将军镇百城。便似连刀天庭至（上至天庭），下及准头亦分明。断他县令忽迁转，长吏分官直阙庭。火体发明多喜庆，亦言远信至逡巡。山根听向皆称遂，太阳必定得财庆。少阳喜庆重重过，鱼尾有吉引前行。若似龙形年上见，连色天中拜上卿。眉眼之下有子象，左黄生男右生女。妇女有以反前谕，金匮家内财帛人。寿上柳叶主财入，归来远信至中庭。出自准头庭冲位（天中天庭），骤贵封侯起有乘。兰台必得尚书绶，内厨酒食倍逢恩。大海惟宜涉江者，日月三公位显清。甲匮牛马喜方成。眉位有园多好事，酒樽酒馔得丰醇。赤色出没赤色初起，如火始然。将盛之时，炎炎如绛缯。欲去之时，如连珠累累然而去。于五行属火。旺在夏，相于春，囚于秋，死于冬。发，主公私斗讼口舌惊扰之事。润，主刑厄。细薄，主口舌鞭笞。应寅午戌并巳未如，旬中则辰戌，以色定之。赤色吉凶歌天中连印笔头赤，中旬车马惊令死。下来年上争竞灾，左右远行须病住。阳尺惊恐厄斗生，武库友妇折伤灾。天庭必有忧囚事，若见司空斗骂来。交友朋求离别去，在职当忧上位刑。无职定同父友斗，额角如值死于兵。印堂争斗被忧囚，若在山根惊怕忧。太阳夫妻求离别，年上暴厄亦堪愁。又却断他生贵子，房中妻不产贤侯。三男三女病灾迍，寿上如豆与妻争。年上准头连发此，夫妻争斗太难明。命门甲匮须兵死，准头官府事牵萦。墙壁之上财必失，外圆当紫得官荣。武官巡捕看鱼尾，盗贼收擒倍称情。牛角看来牛马厄。山林蛇虎又堪惊。忽眼下如蚕丝发，妻子因何争斗声。金匮奸门招挠事，承浆为酒起喧争。陂池井部相连接，因水逢财却称情。田上见之田地退，口边横入祸全生，酒樽酒肉宜相会，地阁田岸有讼成。若在山林须慎火。又兼家内损财并。命门发到山根上，更过眉上左耳平。只定六旬遭法死，妇人右耳疾来频。白色出没白色初起，如白尘拂拂。将盛之时，如腻粉散点，或如白纸。欲去之时，如灰垢之散。五行属金。旺在秋，相于夏，囚于春，死于冬。发，主哭泣忧挠。润，主哀泣。细，忧重；浮，忧轻；散，病瘥。应在巳酉丑日，旬在子戌旬中应之，及秋月。白色吉凶歌天中春色来年上，斗战刀兵事可愁。左厢必定主忧恼，阳尺将行走外州。发在奸门因妇女，皮乾入狱内遭囚。又主男女相妒害，交友妇须被外求。山根见者主忧囚，男女逢他必死忧。寿上徒囚君不见，堂上父母死堪愁。命门甲匮凶来急，内厨酒肉致伤亡。承浆逢见身当丧，大海遭时主水殃。印堂白气哭爷娘，若在命门兄弟当。奸门若招主私动，中岳横纹家有丧。日月角中忧重服，法令陂池脚足伤。眼下横纹夫妇斗，准头还是竞田庄。地阁横遮牛马损，若侵年寿死公婆。入口分明忧口舌，囷仓上有贼还多。黑色出没黑色初起，如乌鸟尾。将盛之时，如黑发得膏。欲去之时，如落垢味。五行属水。旺于冬，相于秋，囚于夏，死于春。发，主病灾厄。润，主死亦兵亡。枯翳客死，散主病痊。日应在申子辰日，旬应在甲寅旬及冬月，以旺为应。黑色吉凶歌天中必定失官勋，忽于颧上似官刑。若还至下来年上，病患相缠丧此身。天狱年上应狱死，高广逢时病主亡，阳尺过来凶可得，天庭客死在他乡。四煞贼来成凶贼，司空病疾苦缠身。右府生来忧此位，重眉不利远行征。额角黑广善为偷，印堂移徙看他州。山根必死于旬日，太阳疾病厄堪忧。牢狱至眼忧牢，法令入口形分八。更有眉头青色应，白日饮酒还醉杀。眼目更兼赤色间，二旬或讼见血光。外阳发被人欺劫，年上忧死困灾伤。男女忧他男女厄，寿上入耳卒中亡。命下甲匮遭烧死，准头忧病外来殃。黑发三阳黑气多，失官停职事波波。更上发来年寿上，天中有黑见阎罗。黑气入口死于夏，颧上兄弟妇奔逃。奸门切忌女相干，日角若临妻亦亡。井部黑气水溺死，印堂退光非谬假。横飞寿上防逢灾，六十日内须应也。黑气额上父母死，生来眼下子孙殃。若见下来年寿上，自然病起入冥途。黑气三阳至盗门，奸死贼寇岂堪论。更见黑气鼻准上，知君财破避无门。黑生妻部及年上，妻厄身灾非是旺。更兼入井下陂池，切记水殃心莫忘。黑气朦朦散面门，四季切忌小灾迍。若生口入气厨灶，必定遭他毒药人。黑色天中年寿上，更从地阁似烟笼。又如黑色初发散，此个须臾命必终。眉间横入左右耳，百日之中人定死。天明天井忌失财，驿马常防遭险坠。虎角频遭虎犬伤，人中井部水中亡。年寿山根同位断，地阁争田讼见殃。若侵法令遭公讼，大海见之奴婢逃。墙壁生来合中岳，定归泉下哭声高。紫色出没紫色初起，如兔毫。将盛之时，如紫草。欲去之时，如淡烟笼枯水，隐隐然得土木之余气，为四时胎养之气。亦旺在四季，更无休囚。发皆为吉，应日亦与黄色同意矣。紫色吉凶歌紫色天中八时分，兰台月角得财频。法令生来逢印信，终是刑名不及身。寿上俄然一字横，家中新妇喜分明。天门川字将军禄，天井圆珠享大荣。元壁福堂知积庆，若当地阁创家居。山根忽有终加职，驿马全生喜有余。元壁左边迁官职，山林精舍喜相须。陂池位上增余福，中岳横纹贵自如。十天罗十天罗者，天之凶杀之神也。人亦有所像，多满面黑色四起，为死气天罗；白色者，为丧哭天罗；青色者，为忧滞天罗。《玉管照神》局又云：“青色深者，亦主丧死。黄色者，为疾病天罗；如脂膏涂抹者，为酒食天罗；眼流而视急者，奸淫天罗；色焦如火者，为破败天罗；如醉如睡者，为牢狱天罗；笑语失节者，为鬼掩天罗；气如雾昏者，为退散天罗也。论气色定生死诀凡气色者，额上忽有气如尘抹者，名曰医无休废，六十日内死。额上连发际黑气，或白气状如蚯蚓横起者，名曰连天休废，二年内死。左右鼻孔黑气横过如虚气者，名曰垂起休废，不出六日死。左右取下如尘黑气者，名曰灵光体废，一年凶死。颐下拂拂如尘行连项者，名曰缠命休废，八十日内死。印堂上有赤白色血者，名曰毁禄休废，受极刑死，九十日内死。鼻上忽忽如尘起或如粉涂者，名曰理狱休废，主居官破位，三年内死。左右额上拂拂如尘起者，名曰傍行休废，二年内死，财破六亲离厄。左右两眼忽有白气贯入神光者，名曰烖（灾）神休废，一百日内死。口四边白色旋绕者，名曰守魂休废，五十日内死。左右耳边忽若尘成两三条者，名曰飞天休废，一百日内刑狱死。左右耳轮后气如粉气者，名曰飞天休废，六十日内死。脑后连脑，白气如尘飞起成条者，名曰贯中休废，三十日主死，决也。定病气生死之诀五脏有五气，五气各有时。春三月白气入口鼻者死。此得囚死色也。余皆仿之。凡看病人，青色从上入下者易瘥，从下去上者难愈。凡常白忽黑、常黑忽白、常肥常瘦、常瘦暴肥、神魂常静、而恍惚似醉者，色泽常青、而忽昏浊如暗者，丰足不常之变，尽为卒死之兆矣。病人日冥冥妄视舌卷缩者，谓之心照，即日死。面色惨黄唇青短缩者，谓之脾绝，不出十日死。齿牙干焦耳黑而聋者，谓之肾绝。不出旬日死。口张不合，眼睛反恶者，谓之肝绝，不出旬日死。肌肤枯槁，鼻黑孔露者，谓之肺绝，不出旬日死。凡人目下五色并起者，不出十日死。发直干脆者，不出半月死。面色忽如马肝，望之亦如青龙之黑，不出三日死。四墓发黑者死。年上横黑气者死。五命废得紫色者，皆得鬼色死之人也。
杂说上篇大贵之相有三：曰声，曰神，曰气。盖声清则神清，神清则气清。验此三者，其形骨次之。是以古者方技之妙，有闻人之声韵而知其必贵者，得之于神也；有察人之喜怒操守而知其必贵者，得之于气也。故声欲响润而长，神欲精粹而藏，气欲舒缓而静，反之者，不贵也。若夫有声而有神气不应，则其贵必迟；有神而气怯声破，则其贵不远；有气而神声慢，未可言贵也。此三者，幽而难明，元而难测，惟意所解，口莫能宣也。杂说中篇形成而不可变，体具而不可移。大凡形体，惟在完满、隆厚、清润、崇重、平正、华秀、不贵则富也。若怪而粗、古而露、清而寒、秀而薄者，皆非美相也。古人论部位之法，以额、准头、地角、左右颧为五岳，以眼、口、鼻、耳为四渎，以上下分九州十二辰。由此观之，则一形之微，其所该也大，又乌可深浅而论哉？故上自天子，下至庶人，其五脏、六腑、百骸、九窍之形皆同，然其所以为形，则异也。若辨析之，须于三停五行中，先观其妙，次求其部位、气色，左顾右盼，寻根揣本，则贵贱贫富，吉凶寿夭，灼然可见矣。杂说下篇形体身骨，相之根本也。气色，相之枝叶也。根本固则枝叶繁，根本枯则枝叶谢。论相所以先究形体身骨，而后气色也。夫气舒则色畅，气恬则色静，气通则光润，华明见于色，比皆气色之善也。气偏则色焦，气滞则色枯，气蔽则憔悴暗黑于色，此皆气色之凶也。夫形如枯木，心如死灰，淡然不与世惧，此又至人之相，不可以气而论也。（已上三篇，与《玉管照神？杂说》同。）金书宝印上篇形以清奇古怪者，须得神与气合。若神气不爽，则孤露（古）、尘俗（怪）、寒薄、轻沉、非贵相也。得清如寒冰，奇如美玉，吉如苍岩之老松，怪如泰山之磐石，杂之千万人中，见而异之者，乃清奇古怪之贵相。凡有此相，必须操修过人，功业隆重，声闻天下也。形有五宽、五短、五慢、五露、五急、五藏。可谓五宽？曰气色，曰行坐，曰饮食，曰喜怒，全此五者必远大。何谓五短？曰头，曰手，曰足，曰身，全此五者，中流之相也。何谓五慢？曰神，曰性，曰情，曰气，曰行，全此五者，寿而终于迟也。何谓五露？曰眉、耳、鼻、齿、眼，全此五者，清烈孤贵，异显之相也。神露，路死夭折。何为五急？神、气、性、皮、骨，早发而易丧也。何谓五藏？视藏神，言藏声，见藏色，思藏息，听藏气，全此五者，清贵远大之相也。前此六说中，有可采宜更致思，定有所得。五恶杀：两眉短尖，眼常如泪，此为卒暴杀；鼻折准头，曲斜羊视，此名自吊杀；目睛黄动，口不合唇，此为扛尸杀；肉横四起，暴露不捡，此名凶暴杀；眼中赤筋，眊反强视，此名斗亡杀。苟有一焉，皆不能善终。常以此言为当也。金书宝印下篇山川丽秀而气不同，此人之生，其形性所有有厚薄、轻重、清浊之异也。故闽山清耸，人俗于骨；南水平而土薄，人俗于情；北土厚重，人俗于鼻；淮水泛浊，人俗于重。若宋人俗于口，蜀人俗于眼，鲁人俗于轩昂，江东江西人俗于色。如此类者，皆风土致意故也，论相而及此者，几于神乎？唐举论相，不好言行，而好论色，不好言声，而好言气，余以为深意也。盖形声一定而不变，所以易；色气屡变而不一，所以难。若唐公者，是故欲精其难能也。尝得其所著《论气色》之文。夫人之气色，皆发于心，萦于肺，触于肝，散于脾。故气色光而神静血通，饮食流畅，喜之也；气色昏则心乱血滞，饮食胀逆，忧之也。喜忧之侯外见，则浮如薄云之濛日；内见，则隐如圭壁之有瑕。或盈而惨舒，或发露藏息，长者如丝，细者如毛，圆如粟，长如麦，斜如倚竿，皆气色之现也。极致目力，彻旦而视之，忧喜足征。面部一百二十位人生也虽有善恶之形，而贵贱未可分；虽有吉凶之色，而祸福莫可详。是以圣人以一面之形分百二十之部，上应三才，下配五岳，俯仰天地之位，辨别内外之方。见其形，则知其贵贱，察其色，则验其吉凶也。其为至赜至深，莫可得而隐也。且天中者最中之位，以象人主，所以威制万吉，故刑狱在旁，兵卫在后，公卿前列，府库左右。精舍为神灵之府，故动于眉睫之上。学堂为聪明之馆，故近于耳门之前。目者受色福，故妻儿俱列于目下。财者为人之贪，故盗贼依于金匮。山林近于仙路，弓弩落于边方。承浆近口，日角居天。且上停者又为天，曰主禄；中停者又为人，曰主寿；下停者又为地，曰主富。三部亦为三主：上停初主，中停中主，下停中年末主。故上停丰满，初年福禄；中停隆厚，中年成立；下停缺陷者，晚年破散。大体吉凶贵贱，无所不摄，今略举此数端，可皆以此求之。中央直下一十三位天中，主过事，又主官禄。高起直者，初年得官；平满者，宜远行有官禄，缺陷者，主刑狱死。天庭，主三公贵品之部。若有骨起者，当为卿监。骨起而两边元角应之，必任宰辅。有黑痣缺陷，主刑死。一名天牢，主贵人之牢，亦名鸿胪寺，亦名四方馆。骨陷色恶，不宜此处任官。司空，主天官三公之部。骨起光泽者，当任三公九卿，色恶不吉。中正，主群僚之事。详品人物之思，亦主官位高下进退。骨起色润泽，主官不歇灭。印堂，主天印两士。亦名扬阙庭，掌符玺之官。方寸起而莹者，二千石守。方寸平而静者，三品任官，不离阙庭。方寸陷者，亦主富贵。眉连接不广，一生无禄。当旁有黑痣瘢痕，事或不吉也。山根，主有势。断绝主多厄、无兄弟。狭薄而低者，并无势力。眉鼻上亦名玉衡。又庭中平满，或有奇骨伏起者，招国祖之喜。但衡上依依山侵，则名闻朝野。若陷洼而目得见者，则情浅识露，谋事难成。年上，主己身之疾病。骨肉起，一生无疾患。陷缺者，主恶死。有黑痣者，主贫苦。寿上，主命之长短、事之吉凶。陷缺者无寿。又名怪部。青色赤黑交错，怪兆也，应林木为怪，应栏枥牛马为怪，应井灶釜鸣井沸为怪。准头，主富贵贫贱，百事吉凶。端正圆平直充满者，富贵有官。准头齐者心性慈，准头分妨克儿，左为兰台，右为廷尉。成就平好者，聪明见识。人中，主人心性，亦主子孙，深直端广者，忠信有子孙。中蹇而短者，夭命孤独贫。有黑痣，女人当自嫁。正口，主信。又充实平正梭成者，有信行，薄弱缺陷者，多诈妄。有黑痣者，主贵吉利。承浆，主饮酒。如有黑痣，不宜饮酒，醉而当死。平满者一次五斗，常朝酒食。一名药部。主服药。色暗，服药不得力。地阁，主地土屋宅。平厚者多田宅而富，狭薄者主贫苦。颏颐，主贫富。圆厚平泽者必富，尖陷者贫穷，长者主克害骨肉。天中横列八位天狱，一名理狱，主刑厄。平满者不犯刑狱，缺陷及色恶者，多遭狱厄。左厢，主丞相。平满者吉利。骨起者与伏犀相连者，当入宰辅。陷缺坎者，亦多灾厄。内府，主金玉财宝，骨起平满，家累珠玉，身复仁孝。缺陷者消折，亦狱死。高广，主方伯之座。丰起者，当任刺史。平，吉利。有黑痣，少丧父母。阳尺，主近佐之官。肉骨丰起，位佐郡之职。缺陷者，主官歇灭。有黑痣者，客死他乡。武库，主兵甲之吏。骨肉起者，宜任病之官。若有瘢疵缺陷者，不宜任此职，亦从军之败。有黑痣兵死。赤色主斗伤，黄色不宜受寄尸兵。辅角，主郡守之位。骨起而色明者，主任藩府一名弓弩。有黑痣，主兵死。微黑，主退官，失禄，赤色暴病，或争竞官职。辅骨大即官大，辅骨小即官小，如无骨不可求官。边地者，主边郡之职，亦主远行吉凶。肉起吉利。边地骨峻起者，主护御之权。黑色，不能远行。陷者，为奴仆使。有黑之色恶着，不问男女，皆客亡。天庭横列八位曰角，主公侯之坐。充满洪直骨起者，主御前常坐。光泽，行人避道。天府，一名王府，主入朝否藏。是故天府枯燥，有官而无道。房心，主师侍之位。骨起者，为人之师。骨起而黄色光泽者，为国师也。恶者非时主病。上墓左右，主父母之位。骨起者宜父母。光泽，子孙满堂，黑痣缺陷，主溺死。枯燥者，父母不能葬。四煞，主手足妨之病，四时煞害之事。黄色忧伤损，黑色被贼。引缩缺骨，起居皆忧煞害。平满光泽者，一生不被害。战堂，主征战事。色斑恶者战不还，色好平满战胜。缺陷兵死，骨起为将。驿马，主乘骑之事。色泽者如乘马去，缺陷者无乘马之禄，色恶者乘马有死。吊庭，主丧亡之事。吊庭白如梨花，父母死。微白，即披服。及黑痣，丧服多时矣。司空横列八位额角，主公卿之位。缺陷一生无官。骨起为公卿。一名额中。色红黄者大吉。黑色主死，色恶主厄，向人叩头。赤色发如豆，主刀兵死。上卿，主正卿之位，亦主家乡，骨肉起而常光泽，为官必亲御座。色恶，远离家乡。少府，主府寺之位。骨起者任府寺。色恶，有官主失职。右府黄起，贵人征召，不出季月应之。交友，主朋友之位。骨起及色红黄者，交友辅强。缺陷者一生寡合。色恶，与朋友争竞。色青，外妇相爱。色赤，外妇求离。色白，妻有分离。道上，主出行之位，亦名衡上。骨起，一生常在道路。平满，一生不出游。缺陷及色如马肝，主客死道傍。交额，主福禄之位。骨起肉起及色好者主有福德，黑痣者吉。色恶及缺陷者，一生不崇福德。重眉，主勇怯之位。骨肉如重眉，主有勇富贵，缺及色恶，皆主怯弱贫贱。山林，主野积之象。山林广厚，必多藏蓄，又多势力。浅薄无势力，不可委任大事。一名崖色。有黑痣入山林，主被虫伤，亦名四季、天子，即看兵马强壮，四方人物美恶。色黑，四方有贼。黄色，四方安静。凡人色黑，不宜远行。中正横列九位龙角，为显贵之位。有骨肉端美、从眉上积起涉额如龙角者，主为使相，女人为后妃。若形盘薄状如蚯蚓者，必多妒忌也。虎角，将帅之位，当主兵权。一名疑路，主行之象也。色好宜行，色恶慎出，有黑痣者行不远。牛角，主权贵之位。骨起如角者，使相之权。辅骨，乃职制之位。骨大者官职大，骨小者官职小，缺陷者终身无禄。元角，主官禄之位。骨起有角者全禄，无角者不可求官。斧戟，主金吾之位。骨肉起者有兵革之权。色好，武选清显。陷者兵死。华盖，主邪正之事。深厚，主寿有官。短促，刑狱少寿。浅薄，殃邪。一名厄门。有恶色黑痣及平落，主暴死。一名皮布，干枯者主经商销折。福堂，主福禄之事。丰厚者，有官禄，无灾，富寿。狭薄者贫夭无官。一生又遭非横之灾。郊外，主出行之事。若恶色，不可远行。骨起者，一生不可出游。有黑痣缺陷者，他乡死。印堂横列八位家狱，主刑厄之事。平满润泽者，一生不徒囚。一名频路。若是常不洁者，主多忧，陷缺者狱死。蚕室，主女工之事。平满光静，家内宜蚕。缺陷，无田蚕。色恶，妻妒不良。林平，主仙道之位。骨肉起及色常光泽者，修道德。或急或恶缺陷者，服药死。精舍，主僧道之位。平满色泽，释慧有成。缺陷色恶者，释无成。嫔门，主要宫嫔之位。丰润色好者，妻妇吉庆。缺陷者妻妇厄。劫门，主劫盗之位。骨起肉丰及色好者，永不被盗。有黑痣，常被劫。发恶色，劫贼。青路，主私路出入。色莹泽好者，出入则吉。色恶者，不宜出入，则有厄难。巷路，主公路出入。色净平者，出入则获福禄。色恶者，出入则有凶恶也。山根横列十位太阳，主口舌喜庆。色恶，主斗讼。有黑痣，常忧争竞。色好，男得好妇，女得好夫。中阳，主家室之事。青色，夫妻欲离。黑色，主病。赤色，夫妻斗竞，其色好，得暴财之吉。少阳，主灾厄。黑色有厄，平静少灾，青色起入目者忧。色显，鞭棰之厄。外阳，主相谋之事。黑色主被人枉谋。青色，被冤枉死。鱼尾，一名盗部。主盗贼之事，有黑色，为盗所害。色好，一生不被盗。缺陷，是贼人也。色恶，被引也。奸门，主奸私之事。有黑痣，为奸盗所害。奸门有肉起，淫秽不避亲疏。色黑，坐受奸刑。发色好，得美妇。天仓，主食禄之位。平满圆成肉丰。主食禄。此中不满，纵得官常得贫任。一名军门。有黑痣陷缺者，有军中之难也。天井，主财帛之位，。平满，富盛。有痣，井厄。天门，主开阖纤占之事。又名地户。发好色，主吉庆之事。发恶色，主妇人与争讼。元中，主修行之路，在天门之后近耳也。丰广者，学道有成。有黑痣，不可出家，主虚诞而无成。年上横列十位夫坐，女左为夫坐，男右为妻坐，主夫妻吉凶之位。光泽端满者，男有好妇，女有好夫。有黑痣者，男主妨妻，女主妨夫。长男，主长男之位，定长男好恶。黑痣，主妨长男。中男，主中男之位，定中男之吉凶。非时发赤色如豆者，不出一月，共妇斗竟也。小男，主小男之位，定小男好恶。妇人有黑痣，则主妨夫。外男，主外子亦主孙息之位。如有黑痣，害父母。一名外宅。色平满好者，男得贵家之妻，女得贵家之夫。目下都名房中，春若三月青黄色者，有子之象。男有黄色者生女，女有黄色者生男。白色，子死。赤色，子厄。皆以四时气推之。有黑痣，忧子灾。目下端平光泽，生男女尤多。金匮，主金银之位。平满光泽者，主积金银。枯陷者，主财乏。有黑痣，主有财被盗。盗贼，主偷盗之位。平满者，不被盗贼。发恶色，即是贼。内禁，主内禁口舌之事。平满者，一生不说人长短。缺陷有黑痣，常怀毁谤。游军，主边远之职。平泽色美者，宜任边远之官。色恶，不宜远行。书上，主学堂之位。若不洁净或有黑痣缺陷者，主无学问。寿上横列十位甲匮，一名财库，主财帛之库。平满光泽者，一生足财。若陷缺色翳者，一生乏财帛。往来，主行人之位。色泽红黄者，行人不出月内至。枯燥者行人不来。堂上，主六亲之位。色红黄，主亲戚相聚之西湖那。色白，主丧父母兄弟。端正，看人难易之位。色枯燥缺陷者，性难。色泽端正者，主性易也。姑姨，主姑姨之位。左看姑，右看姨。骨起肉色好者，姑姨美好。枯燥则姑姨多病。缺陷者，无姑姨。权势，主权势之位。端圆丰泽者，有权势。毁者，无权势。兄弟，主兄弟多少之位。右为姊妹之位。左偏高妨兄姊，右偏高妨弟妹。端阔光泽者，兄弟强众。两颊如鸡子，单身一世。外孙，主外孙之位。看平满光泽色定，外孙多吉少凶。命门，主寿命长短。骨起入耳，必百岁不死。有黑痣，火烧。赤痣，兵死。色恶，常疾病患。学堂，主学识之位。骨隆端色净洁者，文学聪明。骨陷色枯黑痣瘢疵者，无学问也。准头横列八位号令，主号令之位。端净分明者，主施设号令，众数咸伏。若无，出令令人慢之。一名寿部，长而美，重而分，主寿高远。上灶，主宅舍之位。平满，主好宅舍。缺陷，无屋可住。宫室，主人房室之位。天子曰掖庭。色恶及缺陷者，主妻妇病厄，天子则主嫔妃疾厄。典御，主仆使之位，看奴婢多少。平满，一生不乏奴婢。陷缺枯燥，一生无奴婢。囷仓，主食禄之位。平满，主有禄食。缺陷，饥饿死。发青色者，主忧官灾。后阁，主寄居之位。骨肉丰起，一生不寄住。缺陷，定他乡之馆也。中门，主富禄之位。平满无黑痣者，主家道富。缺陷，一生无禄而贫。兵人，主兵使之位。平满者有兵驱使。缺陷急恶，无兵使用也。人中横列八位井部，主田宅之位。平满者，宜田宅。缺陷者，一生无宅居止。有黑子，溺死。帐子，主厨帐之位。丰润，主有厨帐。窄狭，主乏厨帐。细厨，主饮食之位。平满者足，缺陷乏饍（膳）。发恶色，为食死。白色，咽酒食致死。黑痣，饿死。黄色，暴死。内阁，主闱阁之位。丰满者，闱阁深远。色恶，闺阁浅秽，缺陷亦然。小吏，主看多少有无。妓堂，主妓乐多少，女妾有无之数。媵妾，主要妾媵多少。平满，家足妓妾之乐。婴门，主医学之位。若缺陷蒙翳，亦不喜服药。正口横列八位元璧，主珍宝之位。高峻色美，家蓄金玉。色恶缺陷，金玉散失矣。门闺，主闺闱之事，亦主闺阁深浅。色恶者，闺闱有变。比邻，主邻宅之位。平满色好者良。缺陷色恶者有黑痣，多邻有恶人。委巷，主里巷之位。如恶色发，出入被劫。骨肉起者，无贼害。客舍，主宾客之位。平满端好者，好宾客。缺陷者，不喜见人。兵兰，主走使之位。缺陷者，家无走使。家食，主谷食之位。平满色美，足粮食。缺陷色恶，虚名。商旅，主兴贩好恶。山头，主路之位。平满者，出入无险难，缺陷者，多灾也。承浆横列六位祖舍，主父母田宅。平满光泽者，足祖业。缺陷者，无田宅。有黑痣，主弃祖移居。外院，主牛马庄田。平满，足庄田牛马。缺陷者，无。色恶者，牛马损矣。下墓，主墓田之位。平满色润，主有墓。缺陷色枯者，积代不葬。野土，主鸡犬猪羊多少，子孙进益之类。荒丘，主外国之类。平满光泽者，宜外国游行。天子，巷此中平满，主外国来朝。钦库，主车行之位。方满主宜乘车。缺陷，乘车骑有厄。地角横列七位下舍，主外宅多少。平满多外宅。缺陷有黑痣者，贫而无外宅也。奴婢，主奴婢之位。平满者，多奴婢。缺陷黑痣，一生奴婢乏使。碓磨，主碓硙磨坊之位。坑堑，主厄难之位，有痣者，主堕坑险死。陂塘，主要池塘之数。平满者，足陂泽，缺陷者，无田湖。有黑痣，主要涉江湖而死。发恶色者忧口舌。鹅鸭，主蓄禽养之利。看多少之数。大海，主水死之位。赤色，溺死。黑色，失尸。黄色宜涉江湖矣。二仪相应肃肃出乎天，赫赫发乎地。两者交通已成，和而万物生焉。此乾坤二仪之应也。故能富万物，盛德大业，无所不至矣。且人之二仪者亦有象焉。以头为天，以颏为地，又以天庭象天，地角象地。此两位欲得丰满相朝，上下相应，故亦能富贵福禄矣。五岳五岳者，上应天之五星，下镇地之五方。高峻敦厚，所以卓然立与乾坤之内者，以其相资而成天地之大也。人亦有所象焉，故额为横岳，欲得方而广；颔为恒岳，欲得圆而厚；左颧为泰岳，右颧为华岳，左右欲得圆而正；鼻为嵩岳，欲得高而峻。故五岳法，须要丰隆而相朝，高峻而不陷，乃相之贵矣。四渎地之四渎者，所以相朝，以接其流通。人之形貌，亦有象焉。且鼻为济，目为淮，耳为江，口为河。故四渎欲得端直、清大、明净、流畅、涯岸成就者，则应于神，故贵而多智也。若夫丑而不端，则为愚人。毁而陷者，则为贱类也。（《人伦风鉴》同）五官五官者，目为监察官，鼻为审辨官，口为出纳官，耳为采听官，眉为保寿官。五者欲得清而秀，丰而隆，或一官好，则贵十年。或有缺陷者，及丑恶者，凶。六府两目上为二府，两辅頬为四府，两颧骨为六府。六府者，欲得平满光而莹。若一府好乃富十年。或有缺陷疵瘢黑痣者，凶也。五行所生木为仁，主英华茂秀，定贵贱也。火为礼，主势威猛烈，定刚柔也。金为义，主诛伐刑法、厄难灾危，定寿夭也。水为智，主聪慧明敏，定贤愚也。土为信，主要德载万物，定贫富也。五脏所出眼出为肝，又主筋脉爪甲。心出为舌，又主血气毛发。肺出为鼻，又主皮肤喘息。脾出为唇，又主肉。肾出为耳，又主骨齿也。五表所属之方耳属北为壬癸水，眼属东方甲乙木，舌属南方丙丁火，鼻属西方庚辛金，面属中央戊巳土。五行相生歌耳有垂珠鼻有梁，金水相生主大昌，眼明耳好多神气，若不为官富更强。口方鼻直人须贵，金土相生紫绶郎。唇方眼黑木生火，为人志气多财粮。舌长唇厚火生土，此人有福中年昌。眼长眉秀足风流，身坐金章朝审堂。五行相克歌耳大唇薄水克火，衣食贫寒空有智。唇大耳薄亦如然，此相之人终不贵。鼻大眼小金克木，一世贫寒受孤独。眼大鼻小难为成，虽有资财寿命促。舌小耳大水克火，急性孤独区人我。耳小舌大亦不仁，悭吝心恶多灾祸。舌大鼻小火克金，钱财方盛祸来侵。鼻大舌小招贫苦，寿长无子送郊林。眼大唇小木克土，相此之人终不富。唇大眼小贵难求，到老贫寒死无墓。五行比和相应耳反须贴肉，鼻仰山根足。眼露黑睛多，唇反齿如玉。脸近于眼口，必主公卿福。只恐寿不延，性气刚难伏。四堂学位一曰眼为官学堂，欲得长而秀清，黑白分明，主有官职。二曰当门两齿为内学堂，欲得白而平正、密而莹大者，主有忠信德行。三曰额为禄学堂，欲得方而广、莹而峻，主爵禄富贵。四曰耳门之前为外学堂，欲得平满光莹，主聪明学识也。三辅学堂上辅学堂者，身自天中至印左右横列十位，谓之二分部。光润全起，成就平如径寸，主大贵，出将入相，官至二品。更若中辅全者，位极人臣一品之职。上辅有一部缺陷，仍以中下辅参之。此而不成就，止主参领权务，出五主命，官至二品。或中下全陷无部应得，主给承郎。侯武更东西岳起，地角高额相应之时，节戟方面，或中辅更一分应之，必为真宰之位。当荣极旺二十年早遂，中限当秉生杀。若下辅二分应者亦无缺陷，当主大权。然下辅主繁冗之职，即不能久居相府，当镇方郡，必建旌旗。若下二分与上辅全备，即使相矣。若上合一分、中辅一分全者，亦主内制清要之位。或只相部合一分五厘，余别无应，形足气清，必给谏御史之职。更中辅五厘应之，必殊常紧要之位，才名挺动四方。中辅二分全者，应为成就，主卿监使相兵将之权。或东西岳起，地角朝厚，武官主侯伯之封。中上三分全好者，大权。一为皆小通无滞，一为旺二十年。所谓兰膏成就，学堂宽博，真贵人也。若学堂或圆或方，五分俱起，统摄万邦助国王，侯伯之相。以上若一位枯干，恶色、乱纹痕，皆为破陷，虽郡城职位，多滞迍 也。中辅学堂者，自山根下至准上两眼正口并额骨六位，谓之一分位。若位丰隆，或若红紫色光泽，无断纹痕、翳黡黑痣，主都察台阁清资。不然，兵刑之位，一生少滞无灾，有声名。更下辅一家全应，必为四品荫深（一作卿监）正郎之职。若下辅二分全与中辅俱好，即三公尚书侍郎。不入两府。有威权重名动朝野，武臣则建节方外将帅之权。其下辅成其中辅有五厘不成就，亦主卿监四品官。若中辅全就而龙虎外起，并主三品之位。如形神端静，部位相称，骨气清秀，头角深长，高入发际，主给谏轻要之职。其气昏浊，部位不明，疵瘢黑痣，是谓缺陷有破，乃一生少权，无声多滞，官职歇灭。凡相人宜细详消息，则不失矣。下辅学堂者，自元璧下至颐额四位谓之二分位。二位丰满明泽光润而全成就者，主卿监正郎、兵将藩府、繁剧要务之任。如武臣，则防团刺史守边之职。如二分俱备，只左右破陷四厘者，可取准头应之。亦主有五品、三品职官。武则诸司使副之位，然须多滞，晚年方达者。下辅每分即有五厘、两处共成一分者，京官幕职而已。若中辅兼得二厘，光润丰满，亦可位至员郎。或即上辅两三部中相应合，成一分七厘者，主正郎声望清显。其上中下三辅合得八厘者，文主令禄幕府之官，武当借职班行之位。若三两处每处二三厘合成一分者，虽无官职，亦主衣食自足。若上部一分学堂，员郎之位，二分学堂，两眉分制，或中下学堂应之，则将相资财职。上部学堂二分，其三分者，不入两府，主兵奖之权。共得四分者，出将入相。五分全就者，总摄四方，贵不可言也。上左右十位二分，中六位一分，下四位二分，都计无分此也。
说歌道为貌兮天与形，默授阴阳秉性情。阴阳之气天地真（《人伦风鉴》云：“阴阳之气氛氲。”），化出尘寰几样人。五岳四渎皆有神，金木水火土为分。君须识取造化理，相逢始可论人伦。贵人骨格定奇异，看之乃为神仙邻。若非古怪即清秀，若非端正即停匀（《人伦风鉴》云：“丰姿不嫩仍端异。”）骨格洒落松上鹤（清），头角挺特真麒麟（古）。森森修竹锁流水（秀），峨峨怪石收闲云（怪）。昆山片玉已琢出（端），南海明珠光照室（异）。夭桃繁杏媚春华，可怜容易催风日（嫩）。坐中初看似昂藏，熟视稍觉无晶光。语言泛泛失论序，举动碌碌多仓忙。若人赋得此形相，薄禄为官不久长。坐中初见似尘俗，熟视稍觉多清凉，议论琅琅悉可听，容止悠悠而细长。若人赋得此形相，高名美誉揽金章。更看面部何气色，数中惟有火多殃，青多忧饶黑多病，白多破财黄乃昌。湛然沉静无瑕翳，青云万里看翱翔。富贵贫贱生处意定，但把形神来取证。一部吉兮吉必生，一部凶兮凶必应，部位吉凶各有主，存神定意详观听。妙理不过于五行，当究五行之正性。木瘦金方乃常谈，水圆土厚何须竞。不露不粗不枯槁，三停大体求相称。火形有禄终须破，奔走贫寒多阻挫（《人伦风鉴》云》：“惟有火形尖更露，纵饶得禄终多破。”）。虽因神秀暂荣华，四十之上亦难过。其余相法固非一，天收地敛终无失。气和神定最有常，骨耸额宽根本实。腰背端如万斛舟，瞻视盼顾如星斗。肉隐骨中骨隐体，色隐神中神隐眸。若人赋得此形相，定知不是寻常流。气宇汪洋有容物，智量深远多权谋。动作令人不可料，时通亦自为公侯。易喜易怒属浅薄，易骄易满属轻浮，浅薄轻浮神不定，一生自是常常忧。欲知富贵何所致，马面（《人伦风鉴》作“马耳”）牛头耸鼻梁。有声有韵骨格清，有颐有面含神光（《人伦风鉴》云：“起坐昂昂多神气。”）欲知贫者何所分，面带尘埃眼目昏。出语三言不辨两，凹（《人伦风鉴》作“凸”）胸削背仍高臀。赤脉纵横贯双眼，杀人偷盗身无存。人生具体皆相同，贵贱相近有西东。冲和而上主轻清，认其清者宜高崇。滞伏而下主重浊，认其浊者皆凡庸。清浊一分知贵贱，贵贱不离清浊中。大道无形故无相，此理原来本至公（《人伦风鉴》云：“吉凶生于一念中。”）人能移恶归诸善，自然可以消凶灾。人能安分委天命，自然可以济穷通（《人伦风鉴》云：“自然可以起凡庸。叔敖阴德故所劝，上相相心今孰同？”）。予作此诗真有理，寄信贤者莫匆匆（《人伦风鉴》、《洞元经》同）。又歌受气成形，三才俱备，清则富贵，浊则灾否。但看贵人，神清气爽，美目秀媚，骨要坚隆。骨肉相继，骨谓之君，肉谓之臣，骨过于肉，君过于臣，此乃贵人，长寿无迍。龙骨吞虎，生必豪富，虎骨吞龙，一世贫穷。下短上长，富贵吉昌，上短下长，遍走他乡。面黑身白，位至相国；身黑面白，卖尽田宅。面粗身细，一生富贵；面细身粗，贫困而孤。额耸而隆，不受贫穷；额方而广，有田有庄。额骨而高，必为僧道。额上有纹，早年艰辛，若是女子，夫位难停，额窄眉深，卖尽资金，额有伏羲，不富则贵。眉秀而清，四海闻名；眉如初月，衣食不缺。眉骨而高，长受波涛；眉有旋纹，父母不停。八字眉分，一生孤贫，眉头相连，寿短不延，眉生纤毛，上寿坚牢；眉硬如锥，晚岁饥栖，两眼藏神，富贵高名；鱼尾插额，位至相国。睛色有黄，为人不良；若是黄紫，刀剑中亡。斜视如流，为性奸偷；三角有光，贼性难防。四白羊睛，杀子不停；反视斗睛，为性不平。睛露脸高，促寿不超；鼻头圆红，不受贫穷。若要清贵，年寿通隆；鼻梁曲陆，一生孤独。鼻如鹰嘴，啄人脑髓；鼻梁骨横，卖尽田园（《人伦风鉴》云：“破尽平生。”）鼻有纵纹，克子不停；鼻头素紫，晚年穷死。口紫而方，广置田庄（《人伦风鉴》云：“口如吹火，孤寒独坐。”）；口上有纹，失约无成。口薄而轻，亲业如倾；露齿结喉，走遍他州。耳有垂珠，富贵双居（《人伦风鉴》云：“衣禄有余。”）轮廓皆成，一世丰荣（《人伦风鉴》云：“耳内生毫，寿永年高。耳生黑子，多招是非。”）。鼻梁耳返，卖尽田产。耳如箭翅，贫穷破祖；耳耸而朝，富贵年高。发疏而细，位过两制；发粗如麻，贫穷可嗟。女人发拳，克夫连绵；妇人发黄，遍走他乡。手如噀血，衣食不缺；手软如绵，衣食自然。手纹如丝，必为贤士；手纹横生，不聚资金。纹如铁斧，法死众睹（《人伦风鉴》云：“纹如戈矛，法死不留。”）；手上露筋，一世艰辛。声如破锣，田产消磨；声鸭声喑，家计如倾；声如大铙，一世波涛。舌上有纹，牛马成群；舌如红莲，广有田园；舌短唇长，晚岁慌忙。足下有纹，大旺子孙；足有龟纹，一世清名；足下黑子，富贵贤士。曲背驼腰，子孙不超；鸭步鹅行，富贵家荣（《人伦风鉴》云：“富贵清名。”）。行若蛇行，亲业如倾；蛇胸鹊筋（《人伦风鉴》云：“蛇骨鹤筋”），贫穷贱人。头大有尖，富贵长年；头大无肩，晚岁孤寒。身大头小，寿数极夭；三停不直，不为贵格。南人北形，富贵高名；北人南形，产业如倾。男人声雌，破却家资；女人声雄，夫主不停。眼下干枯，定杀五夫；齿露声雄，杀夫贫穷。更若有须，不可同居；形容如鬼，杀夫不已。面如哭形，家业不成；面上生靥，夫位高判。形寒额尖，夫位须死；若是男子，亦复如此。人中黑子，主养他子；口上生者，吐血而死。泪堂生痣，子孙难继；黑子口旁，是非难防；兰堂生者，富贵寿长。眼下并纹，子息难成；纹理入口，饿死不久。法令入颐，一生富贵；纹入承浆，寿限高强。令纹傍口，财帛难守；鼻准有纹，溺水而死。骨怯神怯，三犯须倾，形重骨刚，寿命延长。三停隆直，富贵无敌；行步身斜，破亲亡家。脑有玉枕，九十为定；鼻梁不正，四十绝命。鼻曲唇掀，寿夭不延（《人伦风鉴》云：“孤独如梦。”）；肥人结喉，寿短不留；带杀双兼，恶死居前。有胸有背，富贵无穷；有背无胸，晚岁孤穷（《人伦风鉴》云：“有胸无背，贫贱如流。”）。声音如嘲，贫贱不贵；身小声雄，位至三公；身大声小，早岁折夭。此法秘之，如金如宝（《人伦风鉴》云：“千字文同上。”）。相法妙决相人形貌有多般，须辨三停端不端。五岳四渎要相应，或长或短不须论。额要阔兮鼻要直，口分四字多衣食，头圆似月照天庭，眉目弯弯多学识。眉头昂而性必刚，纵理重重入天仓。下视之人多毒害，羊睛四白定孤霜。鼻头屈曲多孤独，项短结喉神不足。男面似女女似男，心悭藏事多淫欲。眼眇虽有小精神，更观黑白须分明。运观有威近秀媚，披缁学道好音声。眼镜黑少白多恶（《玉管照神》云：“黑白分明定知略。”）眉长眼细足人情。眼镜若露唇皮反，男忧恶死女忧产。若是头圆须出家（《玉管照神》云：“若还不是出家，在私必定遭天难。”）。耳无轮廓多破散（《玉管照神》云：“耳无轮廓破纹多，细小无珠命短薄。”）。耳若耸长有轮廓，衣食自然终不薄（《玉管神照》云：“身与腰相应著，忽若偏时终薄落。”）。头大身小性悭贫，身大头小多消素，坐要端兮立要直，不直不端无见识。先笑后语定非良，不言不语人难测。面上看来眉不同，一上一下形如虫。如此之人若与交，眷属之人亦不终。仔细看之须寻古，但看金木水火土。相刑相克定取形，若也相生须得地。人中斜曲主横死，上唇牵露多辛苦。左眼小而右眼高，久母必定幼年抛。右眼小而左眼反，家财宫中多破散。更须看眼与单重，再拜父母添宗族。南人似北多富贵，北人似南只有名。有背自然能负荷，学堂学馆广中亲，何须眉目定其贵，先看骨兮次看肉。骨肉两般事更别，清亦贵兮浊亦贵。真浊真清方始贵，若还认得浊中清，早当食禄归宫位。清怕浮而浊怕实，更怕眉尾粗是一（《玉管照神》“陈搏先生袖里金”同。）又云面圆人亦好，更审声音语须小。如此之人若与交，面前背后心难料。大凡相法识根源，金木水火土相连，相克相刑多破败，忽若相生富有年。神秘论人之所禀在精神，以火为神水为精。火本藏心心为志，精备而后神方生。神生而后形方备，形备而后色方明。是知色随形所生，气乃逐生各有形。有形不如有骨，有骨不如有神，有神争如有气，神之得气旺于春。大都神气赋于人，神气若油人若灯。神安自然精可实，油清然后灯方明。夜宿此心如寂寂，日居于眼觉惺惺。有时又有清中浊，有时又有浊中清。更兼风韵细数藏，坐久凝然力转强。如此之人堪立事，轻浮浅薄便寻常。其次更看形与骨，骨细皮肤软而滑。要观生就与未就，旋有旋生终可久。或然未好已先盈，花未开而实已生。老人不欲似后生，老者应须要老成。男子不欲带女相，女人不欲似男形。阴反为阳夫早死，老怀嫩色寿星倾。丈夫女人两般评，女要柔兮男要刚，女人属阴本要静，未言先笑定非良。良人有威而少媚，娼妇有媚而少威，令人一见便生侮，所以居身在至微。木要瘦兮金要方，水肥土厚火尖长。形体相生最为吉，若然相克定为殃。金得金，刚毅深；木得木，资财足；水得水，才学贵；火得火，威武播；土得土，多仓库。金不金，反沉吟；木不木，多孤独；水不水，多官鬼；火不火，多凶祸；土不土，多辛苦。（已上形论）只于形体本先瘦（木），次后初肥最为要（水生木）。若然始瘦又枯干，木带金兮灾愈繁。一如形体本方正，次后背隆最为应（土生金）。若然始方却又尖，金见火兮实为灾。初中最好末生灾，腰臀都小步不开，初中不好末生好，腹肚初生悬壁倒。有臀有背能负荷，无背无臀空老大。看前虽好未为好，看后须好好到老，马上大兮马下小。更兼藏气与藏神，八座三台官岂小。有财之人面似方。有土之人多在背（守土）。其在清资并极贵，面似月兮神似贝。有时举眼随身起，有时接语如身转。近观有媚远无威，久视方明初似晦。更有一法何所谓，只有锋芒始为贵。器宇潇洒风韵美，如此之人岂常类？信知颧骨有四般，入耳无边寿数宽。插上天仓须两府，发髻之下当守土。清奇古怪秀异端，七者为身亦合论。清而无神谓之寒，异若无神多削弱，端而无神谓之粗，七者有神乃众殊。远视之人心必远，视高之人心必高，视平之人心必善，下斜偷视主心豪。眼睛若露终凶死，精神矍铄亦徒劳。须知眉平眼又平，必然为道又为僧。紫衣师号如何得，伏羲骨肉顶中生。眉眼多生神杀现，纵为僧道不成名。少年得第踏青云，眉目分明气骨清。眉目分明气骨俗，只有文章岂有名？更有一般行尸肉，须看肩高与头缩。要知南人面似北，身大而肥有水色；欲知北体似南人，体厚形小气薄清。南人似北终须富，北人似南终享荣。富人不过厚其形，贵者当论骨与神。贵在于眼富在耳，贵人同富误于人。不贵似贵终须贵，不贫似贫终须贫。贫中地贵因何识，看取驿马先生骨；富中反贱又何分，胸高骨寒神太昏。借问相中何取寿，认取声名骨又秀，若或气短骨又露，四十之前寿必故。耳要白兮口要红，眉清目秀鼻如筒，更兼六府相朝揖，富贵一生到老终。鼻梁安兮山根折，少哭尊亲并骨肉。弟兄无一眉粗短，耳无轮廓主无儿。更有一法须要识，结喉露齿主妨妻。大凡须看气与色，色浮皮外气居皮（皮外者色，皮内者气）。来时如茧去牵丝，去似马尾将欲撒。为福定随日影去，为灾直须终日聚。不拘青黑与红黄，但认发之在何处，若能依部以看之，足知多善与为恶。称意之人何所识？看取三光并五泽（三光，两目上，鼻金耸，两耳珠，准头为泽，印堂两金并地阁）。若还诸事不如心，其位自然皆暗黑。形滞之人行步重，神滞之人声必硬，色滞之人面尘埃。飞禽走兽有数般，莫将禽向兽中看，瘦长但向禽中取，肥短之人以兽观。似虎之人取其项，似犀之人取其背，凤要眼长鹤神削。似禽不嫌身瘦小，似兽若肥为最要。禽肥必定不能飞，兽若肥兮安能走？吁嗟流俗不知因，要知飞走取其形。若入正形须大贵，依稀相似出群入。日角龙文虽谓奇，所谓不吉仍何为？三尖五露不入相，所为若善福相随。若不以心而论相，是将人事逆天时，若还人心相应相，相遂心生信有之。大凡微妙不难识，要在心通与眼力。但将此论细推之，长短于中无不得。（《人伦风鉴》同）成和子同论成和子曰：予常内收视反听，一无所有。纵观万物，见富贵贫贱之不同，未悉其谁与之耶。识者曰：“必造物与之也。”见吉凶寿夭之或异，未悉其谁与之耶，议者曰：“必造物与之也。”如是，则物为其所者，固碌碌矣，而造物者岂真听之也？求其端，方其理，是岂偶然哉？其所以不同者，皆出于自运自化，故有造物者主之而已。若夫于其一无所有，则内焉与道同体，外焉与造化同功？而造物者又焉能去之也？且其形于天地之间，为形相异。生死荣辱，循环无端。（《玉管照神》云：“不能见道，所以出生入死，如循环然，故造物者得而主之也。”）其间不失其本，可以语道，为贵人其庶几焉。如知所谓贵人者何来？其故有自来也。希夷子问成和子曰：“请言其来所自。”成和子曰：其来有五：有自修行中来者，有神仙中来者，有星辰中来者，有神祗中来者，有精灵中来者。希夷子曰：“可以形相别乎？”成和子曰：可。形貌清古，举动恭谨，性善气平，言极至理，虽在朝廷，常有山林之趣，此修行中来者。形貌洒落，举动风雅，性惠气和，言涉方术，虽在朝廷，常有修炼之志，此神仙中来者。形貌显赫，举动严肃，性明气直，言涉造化，虽在朝廷，常有脱尘之意，此星辰中来者。形貌奇异，举动急速，性灵气刚，言涉威猛，虽在朝廷，常有祭祀之敬，此神祗中来者。形貌丑怪，举动强恶，性酷气暴，言涉浮邪，虽在朝廷，常有杀伐之心，此精灵中来者。五者之中，神祗、精灵以威武为贵者，其性稍从善，或增积善根，亦可进乎道也。夫人生在世，固多般矣。或为碌碌仕宦，或为区区四民，或进或退，或得或失，或多欢乐，或多忧恼，或初贫穷而终富贵，或始富贵而终贫穷，或始贵而终贱，或始贱而终贵，或富贵而夭，或贫贱而寿，或生于东南而旺于西北，或生于西北而死于东南，以至婚姻、饮食、交游、聚会，不期而致。如响答声，皆缘所作而受报，未尝有毫发之差。昧者由之，而不知也。希夷子问成和子曰：“可以形相分别，使昧者可以避恶趋善。是亦明之一端也。”成和子曰：事有所行，理有所言，苟使人避恶而趋善，当得阴报，非惟凶咎自远，亦可以识来世之果报不深。则形貌偏枯，气色杂碌，骨虽起而不耸正，面虽开而无肉，故为碌碌仕宦。或眉疏而眼秀，气稍清则为士。或皮粗，或肉重，或气混浊，则为农为商。骨巧而肉薄则为工。或气散而色沉，故为四民。进退得失之不常，盖因形相之不全。骨气浑厚，精神闲暇者，多欢乐；骨气清薄，精神露见者，多忧恼。形神正而气色不开者，始贫而后富；气色嫩而形神不藏者，始富而后贫。五岳相朝而未开，五星分明而未出者，始贱终贵；五岳磊落而俱走，五星分明而踞促，始贵而终贱。部位峻急，气色嫩而面光，故富贵而夭；部位开伏，气色燥而深沉，故贫贱而寿。颐颔连地阁，而龙宫门常有润色，生东南而必旺于西北；神光散人边地，而山林常有润色，虽生西北必定死东南。亦有西北之人旺于东南、东南之人死于西北，其验者，山林、边地之气，但由青、黄、黑、白、赤、休、囚、衰、旺而推之，乃可见矣。故婚姻之远近、贵贱、就鱼尾、龙宫气色看之；食禄之远近、荣枯，就官禄、驿马气色看之。大凡气色红黄者为吉，黑白者凶，发深则近，发浅则远。气色和，则聚会交游多喜；气色暴，则聚会交游多恶。以至历清要、遭贬责、受戮辱者，若虽在眸子之瞭眊，精神之秀媚，未有不由用心之太过也。希夷子曰：“至理之论，不出与此，窃见世人或以五行取形，或以飞走取形，未知孰是。分三主、九曜、十二宫，亦不可以见，定说可得闻乎？”成和子曰：人禀五行而生，饮天之和，食地之德，未有不由乎五行。因而取禀，须识五行之性，故能理其说而载于形。以飞走取形，则议物理自然之意。如《易》之取象，既以天、地、风、雷、水、火、山、泽之八物，以象八卦；又以牛、马、龙、鸡、豕、雉、狗、羊以配之。其为物也微，其取类也大。以飞走取形亦如之。其物之为贵者，莫过虬、龙、鸾、凤、龟、鹤、狮子、狻猊之类，其次则麟、虎、猿、猴、犀、象、牛、马。凡此十类者之中，均为物也，自有不同。故虬、龙一类，有飞有蟠，有病有懒；鸾凤一类，有翱有翔，有孤有饥。虬龙则岩 而身长，鸾凤则端正而眼细。虬则小，龙则大，凤为雄兮鸾为雌。骨格相似而神气不正，则取其飞蟠病懒翱翔孤饥之势以况之。鹤则清瘦而胫长，龟则清古而眼雏。二者灵物，其形相类，不求贵达，亦当得道。狮子则昂藏，狻猊则小于狮子也。猿臂长而面圆，猴则面瘦而眼圆，牛则行缓，马则骤而急，其大略如此。然正形故难得也，此特取可贵者而言。以至麋、鹿、彪、豹、狐、鼠、鹑、鸽、鸡、犬、猪、羊、鹅、鸭之类，凡有生有性者，皆可得以取象，非博物元机之士，能触类而推知，亦难知矣。盖取形又不须全似，但以耳目口鼻，行步趋向，得其仿佛皆是也。呜呼！知人难于知天矣！天有寒暑之可期，人有倾危，则在于反复之间；天有晦明之可见，人有容貌，则在于深厚之间。天有旦暮之可数，人则有朝秉权要暮为逐客、朝处蒿莱而暮致青云者，实难知也，惟用心若鉴之士，则真伪不可逃也。面有九曜，鼻属金、眼属木、耳属水、口属火、面属土、左颧骨为罗、右颧骨为计、眉为紫气、人中属月孛是也。三主或自下而上为言者，或自上而下为言者，皆不足取，以形之属分可以无疑。夫水生于天一，金则生于四地，金、水形神者，当自天庭至印堂为初主，印堂至准头为中主，准头至地阁为末主。土者，兴中央之正色，发于中宫。如上形人，自准头至印堂为初主，印堂至天庭为中主，准头至地阁为末主。更有兼形则取其多为主，又焉能逃此哉？或曰，面有十二宫，印堂为命宫，天仓、地库为财帛宫，龙虎额角头为兄弟宫，日月角为父母宫，三阴三阳为男女宫，悬壁为奴仆宫，鱼尾为妻妾宫，神光、年寿为疾厄宫，山林、边地为迁移宫，正面为官禄宫，精神、地角、福堂为福德宫。相貌则总而言也，取形之理分三主、九曜、十二宫之法，无以易此。希夷子曰：“人生天地之间，不止于百千万亿，数其立身以殊，岂可遍言之也？能广此意以观人，知穷易象，乃可得也，何得一为喻？”成和子曰：幽深微妙，天之机也；造化变移，天之理也。论天理以应人可也。泄天之机以惑人，天必罚之。然而皇天无私，惟德是辅，惟善人是为。由是而观，则祸福无不自己求之者。人有常言，虽有穷困而通，否极泰来。居困之时，不能致命遂志，焉可求通？居否之时，不能修德避难，焉可求泰？此《易》所谓贵乎藏器于身、待时而动之君子也。低视而心暗藏，气愚而色不和，小人也。（已上与《玉管照神》论五种相法同）
至人无体，妙万物以为体；至道无方，鼓万物以为用。故浑论未判，一气湛然，太极才分，三才备位。是以阴阳无私，顺万物之理以生之；天地无为，辅万物之性以成之。夫人生居天地之中，虽禀五行之英，为万物之秀者。其形未兆，其体未分，即夙具其美恶，蕴其吉凶。故其生也，天地岂容巧于其间哉？莫非顺其世，循其理，辅其自然而已。故夙积其善，则赋其形美而福禄也；素积其恶，则流其质凶而处夭贱。此其形则知其性。知其性，则尽知其心；尽知其心，则知其道。观形则善恶分，识性则吉凶显著。且伏羲日角，黄帝龙颜，舜目重瞳，文王四乳，斯皆古之瑞相，见之间降之圣人也。其诸贤愚修短，犹之指掌，微毫丝末，岂得逃乎？故相论形神之术，自此而兴焉。其来极多，其论至冗，许负、袁天罡、陶隐居、李淳风之后，不可胜计。然皆穷幽探赜。得之至妙，其或紊乱所说，或异或同，至使学者不能贯于一致。余自稚岁，潜心于此，考古验今，无不征效。遂特离林屋洞，下山三载，遍搜古今，考之极元者，集成一家之书，目之《太清神鉴》。以其至大至明，形无不鉴，至清至莹，象无不分。然未足夺天地赋形之机，亦可尽人之性形耳。谨序。译文这段文字主要讲述了关于人的形相与其性格、命运之间的关联，以及如何通过观察和分析人的形相来洞察其内在特质。它基于古代中国的哲学观念，特别是道家和阴阳家的思想。以下是这段文字的详细解释：开头部分描述了“至人”和“至道”的概念，即最高境界的人和道。它们无形无方，却能够包容和鼓舞万物。这反映了古代中国哲学中的无为而治、顺应自然的思想。接着，文字用天地、阴阳、五行等概念来描绘人生的起源和形成。人生在天地之间，其形相和性格早在形成之前就已经注定，这是天地自然之理，而非人力可为。然后，文章强调了形相与性格、命运之间的关联。如果一个人积累了善行，那么他的形相就会显得美好，福禄也会随之而来；如果一个人积累了恶行，那么他的形相就会显得凶恶，他的命运也会变得悲惨。文章通过举例古代圣人的瑞相，如伏羲的日角、黄帝的龙颜等，来说明形相与人的内在特质之间的关联。这些瑞相是圣人内在品质的外在表现。最后，作者表示他从小就对形相学感兴趣，经过多年的研究和实践，他终于完成了这本名为《太清神鉴》的书籍。这本书的目标是通过观察和分析人的形相来洞察其内在特质，帮助人们更好地理解自己和他人。总的来说，这段文字传达了古代中国哲学中关于形相与性格、命运之间关联的观念，同时也展示了作者对于形相学的深入研究和理解。